CELEX: 52017JC0012
Language: el
Date: 2017-04-03
Title: Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση της Ένωσης στο πλαίσιο του Συμβουλίου Σύνδεσης που συστάθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, όσον αφορά την έγκριση της ατζέντας σύνδεσης ΕΕ-Γεωργίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.4.2017
            JOIN(2017) 12 final
            2017/0071(NLE)
            Κοινή πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση της Ένωσης στο πλαίσιο του Συμβουλίου Σύνδεσης που συστάθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, όσον αφορά την έγκριση της ατζέντας σύνδεσης ΕΕ-Γεωργίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Οι σχέσεις μεταξύ της ΕΕ και της Γεωργίας διέπονται επί του παρόντος από τη συμφωνία σύνδεσης και από το πλαίσιο της Ευρωπαϊκής Πολιτικής Γειτονίας που αναθεωρήθηκε το 2015
                  1
               . Οι βασικές αρχές που διέπουν τις διμερείς σχέσεις στο πλαίσιο αυτό είναι η ενισχυμένη διαφοροποίηση μεταξύ των χωρών εταίρων και η μεγαλύτερη οικειοποίηση από την πλευρά τους.
            
            
               Η συμφωνία σύνδεσης ΕΕ-Γεωργίας («η συμφωνία σύνδεσης») υπογράφηκε στις 27 Ιουνίου 2014 και εφαρμόστηκε προσωρινά από την 1η Σεπτεμβρίου 2014 μέχρι την ολοκλήρωση της διαδικασίας επικύρωσής της. Η συμφωνία σύνδεσης τέθηκε σε ισχύ και άρχισε να εφαρμόζεται πλήρως την 1η Ιουλίου 2016.
            
            
               Για να προετοιμάσουν και να διευκολύνουν την εφαρμογή της συμφωνίας σύνδεσης, τα μέρη ενέκριναν ατζέντα σύνδεσης στο πλαίσιο συνεδρίασης του Συμβουλίου Συνεργασίας στις 26 Ιουνίου 2014. Η ατζέντα σύνδεσης παρείχε ένα πρακτικό πλαίσιο για την κατάρτιση καταλόγου προτεραιοτήτων κοινής δράσης για την περίοδο 2014-2016. Οι εν λόγω προτεραιότητες βασίζονται στη δομή της ατζέντας σύνδεσης, υπό το πνεύμα του γενικού στόχου πολιτικής σύνδεσης και οικονομικής ολοκλήρωσης.
            
            
               Δεδομένου ότι η συμφωνία σύνδεσης εφαρμόζεται από την 1η Ιουλίου 2016, η ατζέντα σύνδεσης χρειάζεται να επικαιροποιηθεί. Αυτό αποτελεί ζήτημα πολιτικής προτεραιότητας και πρέπει να αντικατοπτρίζει τις τρέχουσες σχέσεις μεταξύ της ΕΕ και της Γεωργίας.
            
            
               Ως εκ τούτου, το παρόν έγγραφο επικαιροποιεί και αναπροσαρμόζει τα σημεία εστίασης της ατζέντας σύνδεσης 2014-2016 και θέτει νέες προτεραιότητες για κοινή δράση την περίοδο 2017-2020. Κάνει διάκριση μεταξύ βραχυπρόθεσμων προτεραιοτήτων (για τις οποίες θα πρέπει να επιτευχθεί σημαντική πρόοδος έως το τέλος του 2018) και μεσοπρόθεσμων προτεραιοτήτων (για τις οποίες θα πρέπει να επιτευχθεί σημαντική πρόοδος έως το 2019-2020).
            
            
               •Συνοχή με τις ισχύουσες διατάξεις στον τομέα πολιτικής
            
            
               
                  Η ατζέντα σύνδεσης είναι συνεπής με τις προτεραιότητες πολιτικής της ΕΕ στον τομέα αυτό. Οι εν λόγω προτεραιότητες είναι συγκεκριμένα η σταθεροποίηση της γειτονίας τόσο από πολιτική και οικονομική άποψη όσο και από άποψη ασφάλειας, η προώθηση των συμφερόντων της ΕΕ και η προαγωγή οικουμενικών αξιών.
               
            
            
               •Συνοχή με άλλες πολιτικές της Ένωσης
            
            
               
                  Η προτεινόμενη ατζέντα σύνδεσης, ενώ αντανακλά τη μακρόχρονη δέσμευση της ΕΕ έναντι της ανατολικής χώρας-εταίρου της, είναι πλήρως εναρμονισμένη με τη συνολική στρατηγική για την εξωτερική πολιτική και την πολιτική ασφαλείας της Ευρωπαϊκής Ένωσης. Η εν λόγω στρατηγική καλεί την ΕΕ να επενδύσει στην ανθεκτικότητα των κρατών και των κοινωνιών της ανατολικής Ευρώπης, με παράλληλη ανάπτυξη στενότερων σχέσεων. Αυτή η ολοκληρωμένη προσέγγιση για την ενίσχυση της ανθεκτικότητας αποσκοπεί στην αντιμετώπιση των σοβαρότερων περιπτώσεων κυβερνητικής, οικονομικής, κοινωνικής και κλιματικής/ενεργειακής αστάθειας.
               
               
                  Το έγγραφο λαμβάνει επίσης υπόψη:
               
            
            
               την ανάγκη για ισχυρότερη δημοκρατία και κράτος δικαίου·
            
            
               την προώθηση των ανθρώπινων δικαιωμάτων, των θεμελιωδών ελευθεριών και της χρηστής διακυβέρνησης·
            
            
               την αυξημένη έμφαση στη διεθνή συνεργασία για την καταπολέμηση της τρομοκρατίας, την πρόληψη συγκρούσεων και την περιφερειακή σταθερότητα· και
            
            
               τις δυνατότητες ελεύθερων συναλλαγών σε μια πλήρως λειτουργούσα οικονομία της αγοράς, με σταδιακή προσέγγιση των πολιτικών της Γεωργίας με τις πολιτικές της ΕΕ, με σκοπό τη δημιουργία ανάπτυξης και απασχόλησης.
            
            
               2.ΝΟΜΙΚΕΣ ΠΤΥΧΕΣ
            
            
               
                  Το παρόν έγγραφο αποτελεί πρόταση βάσει του άρθρου 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) για απόφαση του Συμβουλίου σχετικά με τη θέση της Ένωσης στο πλαίσιο του Συμβουλίου Σύνδεσης που συστάθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, όσον αφορά την έγκριση της ατζέντας σύνδεσης. Η ουσιαστική νομική βάση για την έγκριση της ατζέντας σύνδεσης είναι το άρθρο 217 της ΣΛΕΕ (σύνδεση με τρίτες χώρες).
               
            
         
         
            
               
                  Η έγκριση της ατζέντας σύνδεσης προβλέπεται να πραγματοποιηθεί μέσω ανταλλαγής επιστολών μεταξύ των μελών του Συμβουλίου Σύνδεσης ΕΕ-Γεωργίας μετά την έγκριση από το Συμβούλιο της Ευρωπαϊκής Ένωσης της θέσης της ΕΕ στο πλαίσιο του ίδιου του Συμβουλίου Σύνδεσης, βάσει του άρθρου 218 παράγραφος 9 της ΣΛΕΕ. Η ατζέντα σύνδεσης που θα εγκριθεί θα αποτελέσει τη βάση για τον προγραμματισμό στο πλαίσιο του Ευρωπαϊκού Μηχανισμού Γειτονίας.
               
            
            
               Στα συμπεράσματά του της 14ης Δεκεμβρίου 2015 σχετικά με την αναθεώρηση της Ευρωπαϊκής Πολιτικής Γειτονίας, το Συμβούλιο εξέφρασε την ικανοποίησή του για τις προτάσεις που περιλαμβάνονται στην κοινή ανακοίνωση σχετικά με την επανεξέταση της Ευρωπαϊκής Πολιτικής Γειτονίας
                  2
                Στόχος των εν λόγω προτάσεων είναι η «περαιτέρω ανάπτυξη των σχέσεων με τους εταίρους που επιθυμούν να συνεχίσουν την εμβάθυνση των σχέσεών τους με την ΕΕ με βάση κοινές αξίες». Η κοινή ανακοίνωση τονίζει τον ρόλο που διαδραματίζουν οι ατζέντες σύνδεσης και οι προτεραιότητες της εταιρικής σχέσης ως «βάση καθορισμού προτεραιοτήτων κατά την παροχή βοήθειας».
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας
            
            
               
                  Άνευ αντικειμένου.
               
            
            
               •Διαβουλεύσεις με τα ενδιαφερόμενα μέρη
            
            
               
                  Τα παρόντα κείμενα καταρτίστηκαν κατόπιν στενής διαβούλευσης με τις αρμόδιες υπηρεσίες της Επιτροπής και τους εκπροσώπους των κρατών μελών στην ομάδα εργασίας του Συμβουλίου της Ευρωπαϊκής Ένωσης για την Ανατολική Ευρώπη και την Κεντρική Ασία. Στα κείμενα λαμβάνονται επίσης υπόψη οι συζητήσεις με τα αντίστοιχα όργανα στη Γεωργία.
               
               
                  Οι διαβουλεύσεις με τους ενδιαφερόμενους φορείς της κοινωνίας των πολιτών πραγματοποιήθηκαν στην Τιφλίδα τον Οκτώβριο και τον Νοέμβριο του 2016. Οι βασικές παρατηρήσεις που υποβλήθηκαν λήφθηκαν υπόψη στο σύνολό τους στο προσαρτώμενο κείμενο και αφορούσαν:
               
            
            
               λεπτομερείς δείκτες για δράσεις προτεραιότητας·
            
            
               τη μεγαλύτερη συμμετοχή της κοινωνίας των πολιτών στη μεταρρύθμιση και στις διαδικασίες λήψης αποφάσεων·
            
            
               τη μεταρρύθμιση του τομέα της δικαιοσύνης, του τομέα της ενέργειας και της δημόσιας διοίκησης·
            
            
               την καταπολέμηση της διαφθοράς· 
            
            
               την κατάσταση στον τομέα των μέσων ενημέρωσης· και 
            
            
               την εφαρμογή της εκτενούς και ολοκληρωμένης ζώνης ελεύθερων συναλλαγών.
            
            
               
                  Οι εν λόγω διαβουλεύσεις πραγματοποιήθηκαν σύμφωνα με τους προσανατολισμούς που καθορίζονται στην αναθεωρημένη Ευρωπαϊκή Πολιτική Γειτονίας.
               
            
            
               •Συλλογή και χρήση εμπειρογνωσίας
            
            
               
                  Η σχετική θεματική εμπειρογνωσία ήταν διαθέσιμη εσωτερικά, είτε στην έδρα της Ευρωπαϊκής Επιτροπής στις Βρυξέλλες είτε στην αντιπροσωπεία της ΕΕ στη Γεωργία που εδρεύει στην Τιφλίδα.
               
            
            
               •Εκτίμηση επιπτώσεων
            
            
               
                  Άνευ αντικειμένου.
               
            
            
               •Καταλληλότητα του κανονιστικού πλαισίου και απλούστευση
            
         
         
            
               
                  Άνευ αντικειμένου.
               
            
            
               •Θεμελιώδη δικαιώματα
            
            
               
                  Δεν υπάρχουν επιπτώσεις για τα θεμελιώδη δικαιώματα στα κράτη μέλη της ΕΕ.
               
               
                  Όσον αφορά τα θεμελιώδη δικαιώματα στη Γεωργία, οι επιπτώσεις αναμένεται ότι θα είναι θετικές. Η εκτίμηση βασίζεται στο γεγονός ότι στην ατζέντα σύνδεσης η Γεωργία έχει δεσμευτεί όσον αφορά τα ακόλουθα:
               
            
            
               την εφαρμογή των δεσμεύσεων και των υποχρεώσεων που απορρέουν από το διεθνές και το εθνικό δίκαιο για τα ανθρώπινα δικαιώματα, και τον σεβασμό των θεμελιωδών ελευθεριών·
            
            
               την ενίσχυση της σταθερότητας, της ανεξαρτησίας και της αποτελεσματικότητας των θεσμών που εγγυώνται τη δημοκρατία και το κράτος δικαίου στη Γεωργία·
            
            
               την ενσωμάτωση των εθνικών μειονοτήτων·
            
            
               τον σεβασμό των δημοκρατικών εκλογών και την πλήρη τήρηση του συνόλου των συστάσεων του Γραφείου δημοκρατικών θεσμών και ανθρώπινων δικαιωμάτων του Οργανισμού για την Ασφάλεια και τη Συνεργασία στην Ευρώπη (ΟΑΣΕ)· 
            
            
               τον σεβασμό της ανεξαρτησίας, της αμεροληψίας, του επαγγελματισμού και της αποτελεσματικότητας του δικαστικού σώματος·
            
            
               την προώθηση της χρηστής διακυβέρνησης μέσω της μεταρρύθμισης της δημόσιας διοίκησης, της διαχείρισης των δημόσιων οικονομικών και της ενισχυμένης πρόσβασης σε πληροφόρηση· και
            
            
               τη διαφύλαξη της ελευθερίας της έκφρασης και της ανεξαρτησίας των μέσων ενημέρωσης.
            
            
               Όσον αφορά τα ανθρώπινα δικαιώματα, η ΕΕ και η Γεωργία διεξάγουν τακτικό διάλογο επί διαφόρων θεμάτων, μεταξύ των οποίων: 
            
            
               η ελευθερία της έκφρασης· 
            
            
               η ελευθερία των μέσων ενημέρωσης· 
            
            
               η ελευθερία του συνεταιρίζεσθαι· 
            
            
               τα βασανιστήρια, η κακομεταχείριση και οι συνθήκες κράτησης· 
            
            
               οι διακρίσεις και η βία με βάση το φύλο· 
            
            
               τα δικαιώματα των γυναικών και των παιδιών· 
            
            
               η προστασία των ατόμων που ανήκουν σε εθνικές μειονότητες· και 
            
            
               η θρησκευτική ελευθερία.
            
         
         
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Δεν υπάρχουν πρόσθετες δημοσιονομικές επιπτώσεις πέραν αυτών που προβλέπονται σε προηγούμενες διεθνείς δεσμεύσεις της ΕΕ. Τυχόν πρόσθετες δημοσιονομικές επιπτώσεις θα προσδιοριστούν σε χωριστές προτάσεις, όπως η επικείμενη πρόταση για το ενιαίο πλαίσιο στήριξης του Ευρωπαϊκού Μηχανισμού Γειτονίας για την περίοδο 2017-2020.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η εφαρμογή της ατζέντας σύνδεσης ΕΕ-Γεωργίας θα υπόκειται σε τακτική παρακολούθηση, τουλάχιστον άπαξ ετησίως. Η εν λόγω παρακολούθηση θα διεξάγεται στο πλαίσιο των μηχανισμών επανεξέτασης και των συνεδριάσεων σχετικά με τη διμερή συνεργασία μεταξύ της ΕΕ και της Γεωργίας που προβλέπονται βάσει της συμφωνίας σύνδεσης.
               
            
            
               6.ΠΑΡΑΠΟΜΠΕΣ
            
            
               α)Συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, η οποία υπογράφηκε στις 27 Ιουνίου 2014· ΕΕ L 261 της 30.8.2014
            
            
               β)Κοινή ανακοίνωση προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών· Επανεξέταση της Ευρωπαϊκής Πολιτικής Γειτονίας· JOIN/2015/050 final
            
            
               γ)Συμπεράσματα του Συμβουλίου, της 14ης Δεκεμβρίου 2015, σχετικά με την αναθεώρηση της Ευρωπαϊκής Πολιτικής Γειτονίας
            
            
               δ)Κανονισμός (ΕΕ) αριθ. 232/2014 του Ευρωπαϊκού Κοινοβουλίου και του Συμβουλίου, της 11ης Μαρτίου 2014, για τη θέσπιση Ευρωπαϊκού Μηχανισμού Γειτονίας· ΕΕ L 77/27 της 15.3.2014
            
            
               ε)Προσχώρηση της Γεωργίας στη Συνθήκη για την Ενεργειακή Κοινότητα, που εγκρίθηκε από το 14ο Συμβούλιο Υπουργών της Ενεργειακής Κοινότητας στο Σαράγεβο στις 14 Οκτωβρίου 2016
            
            
               στ)Συμφωνία σύνδεσης της Γεωργίας με το πρόγραμμα «Ορίζων 2020», η οποία υπογράφηκε στις Βρυξέλλες στις 29 Απριλίου 2016
            
            
               ζ)Πρωτόκολλο της συμφωνίας εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Γεωργίας, αφετέρου, για συμφωνία-πλαίσιο μεταξύ της Ευρωπαϊκής Ένωσης και της Γεωργίας όσον αφορά τις γενικές αρχές για τη συμμετοχή της Γεωργίας σε προγράμματα της Ένωσης, το οποίο υπογράφηκε στις 12 Δεκεμβρίου 2013· ΕΕ L 8 της 11.1.2014
            
            
               η)Συμφωνία μεταξύ της Ευρωπαϊκής Ένωσης και της Γεωργίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων, η οποία υπογράφηκε στις 14 Ιουλίου 2011· ΕΕ L 93 της 30.3.2012
            
            
               θ)Συμφωνία κοινού αεροπορικού χώρου μεταξύ της Ευρωπαϊκής Ένωσης και των κρατών μελών της αφενός και της Γεωργίας αφετέρου, η οποία υπογράφηκε στις 2 Δεκεμβρίου 2010· ΕΕ L 321 της 20.11.2012
            
            
               ι)Συμφωνία μεταξύ της Ευρωπαϊκής Ένωσης και της Γεωργίας για την επανεισδοχή προσώπων που διαμένουν χωρίς άδεια, η οποία υπογράφηκε στις 22 Νοεμβρίου 2010· ΕΕ L 52 της 25.2.2011
            
            
               ια)Συμφωνία μεταξύ της Ευρωπαϊκής Ένωσης και της Γεωργίας σχετικά με τη διευκόλυνση της έκδοσης θεωρήσεων, η οποία υπογράφηκε στις 17 Ιουνίου 2010· ΕΕ L 52 της 25.2.2011
            
            
               ιβ)Κοινή δήλωση για τη θέσπιση εταιρικής σχέσης κινητικότητας μεταξύ της Ευρωπαϊκής Ένωσης και της Γεωργίας, Βρυξέλλες, 20 Νοεμβρίου 2009
            
            
               ιγ)Συμφωνία μεταξύ της Ευρωπαϊκής Ένωσης και της Γεωργίας σχετικά με το καθεστώς της αποστολής Επιτήρησης της Ευρωπαϊκής Ένωσης στη Γεωργία, η οποία υπογράφηκε στις 3 Νοεμβρίου 2008· ΕΕ L 310 της 21.11.2008
            
            
               ιδ)Συμφωνία μεταξύ της Ευρωπαϊκής Ένωσης και της κυβέρνησης της Γεωργίας σχετικά με το καθεστώς στη Γεωργία του ειδικού εντεταλμένου της Ευρωπαϊκής Ένωσης (ΕΕΕΕ) για τον Νότιο Καύκασο και της ομάδας υποστήριξής του, η οποία υπογράφηκε στις 12 Μαΐου 2006· ΕΕ L 135 της 23.5.2006
            
         
         
            
               2017/0071 (NLE)
            
            
               Κοινή πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση της Ένωσης στο πλαίσιο του Συμβουλίου Σύνδεσης που συστάθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, όσον αφορά την έγκριση της ατζέντας σύνδεσης ΕΕ-Γεωργίας
               
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 217, σε συνδυασμό με το άρθρο 218 παράγραφος 9,
            
            
               Έχοντας υπόψη τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, (η «συμφωνία σύνδεσης») και ιδίως το άρθρο 406,
            
            
               Έχοντας υπόψη την κοινή πρόταση της Ευρωπαϊκής Επιτροπής και της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφάλειας,
            
            
               Εκτιμώντας τα ακόλουθα:
            
            
               (1)Η συμφωνία σύνδεσης υπογράφηκε στις 27 Ιουνίου 2014.
            
            
               (2)Η συμφωνία σύνδεσης άρχισε να ισχύει την 1η Ιουλίου 2016.
            
            
               (3)Για να στηριχτεί η εφαρμογή της συμφωνίας σύνδεσης, τα μέρη συμφώνησαν να διαπραγματευθούν μια ατζέντα σύνδεσης με σκοπό την κατάρτιση καταλόγου προτεραιοτήτων για την κοινή δράση τους σε τομεακή βάση.
            
            
               (4)Τα μέρη συμφώνησαν σχετικά με την ατζέντα σύνδεσης, η οποία θα προετοιμάσει και θα διευκολύνει την εφαρμογή της συμφωνίας σύνδεσης και η οποία θα πρέπει να εγκριθεί από το Συμβούλιο Σύνδεσης που έχει συσταθεί δυνάμει της συμφωνίας σύνδεσης.
            
            
               (5)Η θέση της Ένωσης στο πλαίσιο του Συμβουλίου Σύνδεσης όσον αφορά την έγκριση της ατζέντας σύνδεσης ΕΕ-Γεωργίας πρέπει να εγκριθεί από το Συμβούλιο,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση της Ένωσης στο πλαίσιο του Συμβουλίου Σύνδεσης που συστάθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, όσον αφορά την έγκριση της ατζέντας σύνδεσης ΕΕ-Γεωργίας, βασίζεται στο σχέδιο σύστασης του Συμβουλίου Σύνδεσης που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  Συμπεράσματα του Συμβουλίου, της 14ης Δεκεμβρίου 2015, σχετικά με την αναθεώρηση της Ευρωπαϊκής Πολιτικής Γειτονίας.
               
               
                  
                     (2)
                  JOIN(2015) 50· 18.11.2015.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 3.4.2017
            JOIN(2017) 12 final
            ΠΑΡΑΡΤΗΜΑ
            στην
            Κοινή πρότασηΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση της Ένωσης στο πλαίσιο του Συμβουλίου Σύνδεσης που συστάθηκε με τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου, όσον αφορά την έγκριση της ατζέντας σύνδεσης ΕΕ-Γεωργίας
            
               
         
         
            
               ΑΠΟΦΑΣΗ αριθ. XX/2017 ΤΟΥ ΣΥΜΒΟΥΛΙΟΥ ΣΥΝΔΕΣΗΣ ΕΕ-ΓΕΩΡΓΙΑΣ της [ΗΜΕΡΑ ΜΗΝΑΣ 2017]
            
            
            
               για την έγκριση της ατζέντας σύνδεσης ΕΕ-Γεωργίας
            
            
            
               ΤΟ ΣΥΜΒΟΥΛΙΟ ΣΥΝΔΕΣΗΣ ΕΕ-ΓΕΩΡΓΙΑΣ,
            
            
            
               Έχοντας υπόψη τη συμφωνία σύνδεσης ΕΕ-Γεωργίας μεταξύ της Ευρωπαϊκής Ένωσης, της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου
            
            
            
               Εκτιμώντας τα ακόλουθα:
            
            
               (1)
                     Η συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Γεωργίας, αφετέρου υπογράφηκε στις 27 Ιουνίου 2014 και άρχισε να ισχύει την 1η Ιουλίου 2016.
            
            
               (2)
                     Το άρθρο 406 της συμφωνίας σύνδεσης ΕΕ-Γεωργίας εξουσιοδοτεί το Συμβούλιο Σύνδεσης να λαμβάνει τις αποφάσεις που κρίνει σκόπιμες για την επίτευξη των στόχων της συμφωνίας.
            
            
               (3)
                     Σύμφωνα με το άρθρο 420 της συμφωνίας σύνδεσης ΕΕ-Γεωργίας, τα μέρη λαμβάνουν κάθε γενικό ή ειδικό μέτρο που απαιτείται για την εκπλήρωση των υποχρεώσεών τους βάσει της συμφωνίας και φροντίζουν για την επίτευξη των στόχων που περιέχονται στη συμφωνία.
            
            
               (4)
                     Στην αναθεώρηση της Ευρωπαϊκής Πολιτικής Γειτονίας προτάθηκε η έναρξη μιας νέας φάσης συνεργασίας με τους εταίρους, η οποία θα δώσει τη δυνατότητα για μεγαλύτερη οικειοποίηση και από τις δύο πλευρές.
            
            
               (5)
                     Η ΕΕ και η Γεωργία επιθυμούν να εδραιώσουν την εταιρική σχέση τους μέσω συμφωνίας σχετικά με ένα σύνολο προτεραιοτήτων για την περίοδο 2017-2020, με σκοπό τη στήριξη και την ενίσχυση της ανθεκτικότητας και της σταθερότητας της Γεωργίας, ενώ παράλληλα επιδιώκουν τη στενότερη πολιτική σύνδεση και τη βαθύτερη οικονομική ολοκλήρωση.
            
            
                (6) 
                     Τα μέρη της συμφωνίας σύνδεσης ΕΕ-Γεωργίας κατέληξαν, ως εκ τούτου, σε συμφωνία επί του κειμένου της ατζέντας σύνδεσης ΕΕ-Γεωργίας, μέσω της οποίας θα υποστηριχθεί η εφαρμογή της συμφωνίας σύνδεσης ΕΕ-Γεωργίας, θέτοντας στο επίκεντρο της συνεργασίας κοινά συμφέροντα που έχουν καθοριστεί και από τις δύο πλευρές.
            
            
            
               ΑΠΟΦΑΣΙΖΕΙ:
            
            
            
               Άρθρο 1
            
         
         
            
            
               Το Συμβούλιο Σύνδεσης εγκρίνει την ατζέντα σύνδεσης ΕΕ-Γεωργίας που παρατίθεται στο παράρτημα.
            
            
            
               Άρθρο 2
            
            
            
               Η ατζέντα σύνδεσης ΕΕ-Γεωργίας 2017-2020 αντικαθιστά την ατζέντα σύνδεσης ΕΕ-Γεωργίας 2014-2016 που εγκρίθηκε στις 26 Ιουνίου 2014.
            
            
            
               Άρθρο 3
            
            
            
               Η παρούσα απόφαση αρχίζει να ισχύει την ημέρα της έκδοσής της.
            
            
            
               Βρυξέλλες, [ημέρα μήνας 2017].
            
            
            
               Για το Συμβούλιο Σύνδεσης
            
            
            
               Ο Πρόεδρος
            
            
            
               ***
            
            
               
            
               ΠΑΡΑΡΤΗΜΑ
            
         
         
            
            
            
               
                                               
                  
            
            
            
            
            
               ΑΤΖΕΝΤΑ ΣΥΝΔΕΣΗΣ
            
            
            
               μεταξύ 
            
            
            
               της ΕΥΡΩΠΑΪΚΗΣ ΕΝΩΣΗΣ 
            
            
            
               KAI 
            
            
            
               ΤΗΣ ΓΕΩΡΓΙΑΣ
            
            
            
            
            
            
         
         
            
            
            
               Πίνακας περιεχομένων
            
            
            
               1.
                     Αρχές, μέσα και πόροι για την εφαρμογή της ατζέντας σύνδεσης
                     
            
            
               2. 
                     Προτεραιότητες της ατζέντας σύνδεσης
                     
            
            
               2.1
                     Βασικές προτεραιότητες για την ανάληψη δράσεων
                     
            
            
               2.2
                     Δημοκρατία, ανθρώπινα δικαιώματα, χρηστή διακυβέρνηση και ενίσχυση των θεσμών
                     
            
            
               Τομέας της δικαιοσύνης
                     
            
            
               Επιβολή του νόμου
                     
            
            
               Καταπολέμηση της διαφθοράς, μεταρρύθμιση της δημόσιας διοίκησης και δημόσια υπηρεσία
                     
            
            
               Κακομεταχείριση και βασανιστήρια
                     
            
            
               Ίση μεταχείριση
                     
            
            
               Δικαιώματα των παιδιών
                     
            
            
               Δικαιώματα συνδικαλιστικών ενώσεων και βασικά πρότυπα εργασίας
                     
            
            
               2.3
                     Εξωτερική πολιτική και πολιτική ασφάλειας
                     
            
            
               Τρομοκρατία, μη διάδοση όπλων μαζικής καταστροφής και παράνομες εξαγωγές όπλων
                     
            
            
               Ειρηνική διευθέτηση συγκρούσεων
                     
            
            
               Διεθνές Ποινικό Δικαστήριο (ΔΠΔ)
                     
            
            
               2.4
                     Δικαιοσύνη, ελευθερία και ασφάλεια
                     
            
         
         
            
               Προστασία δεδομένων προσωπικού χαρακτήρα
                     
            
            
               Μετανάστευση και άσυλο
                     
            
            
               Διαχείριση των συνόρων
                     
            
            
               Καταπολέμηση του οργανωμένου εγκλήματος
                     
            
            
               Καταπολέμηση των παράνομων ναρκωτικών
                     
            
            
               Νομιμοποίηση εσόδων από παράνομες δραστηριότητες και χρηματοδότηση της τρομοκρατίας
                     
            
            
               Συνεργασία για την καταπολέμηση της τρομοκρατίας
                     
            
            
               Νομική συνεργασία
                     
            
            
               2.5
                     Εμπόριο και συναφή με το εμπόριο θέματα και βιώσιμη ανάπτυξη
                     
            
            
               Εμπορευματικές συναλλαγές
                     
            
            
               Τεχνικοί κανονισμοί, τυποποίηση και σχετική υποδομή
                     
            
            
               Υγειονομικά και φυτοϋγειονομικά μέτρα
                     
            
            
               Διευκόλυνση των τελωνειακών διαδικασιών και των εμπορικών συναλλαγών
                     
            
            
               Κανόνες καταγωγής
                     
            
            
               Εγκατάσταση, εμπόριο στον τομέα των υπηρεσιών και ηλεκτρονικό εμπόριο
                     
            
            
               Τρέχουσες πληρωμές και κυκλοφορία κεφαλαίων
                     
            
            
               Δημόσιες Συμβάσεις
                     
            
            
               Δικαιώματα διανοητικής ιδιοκτησίας (ΔΔΙ)
                     
            
            
               Ανταγωνισμός
                     
            
            
               Διαφάνεια
                     
            
         
         
            
               Εμπόριο και βιώσιμη ανάπτυξη
                     
            
            
               2.6
                     Οικονομική ανάπτυξη και ευκαιρίες της αγοράς
                     
            
            
               Γεωργία και αγροτική ανάπτυξη
                     
            
            
               Δημόσιος εσωτερικός δημοσιονομικός έλεγχος και εξωτερικός έλεγχος
                     
            
            
               Φορολογία
                     
            
            
               Στατιστικές
                     
            
            
               Πολιτική καταναλωτών
                     
            
            
               Εταιρικό δίκαιο, λογιστική και λογιστικός έλεγχος και εταιρική διακυβέρνηση
                     
            
            
               Χρηματοπιστωτικές υπηρεσίες
                     
            
            
               Βιομηχανική πολιτική και πολιτική στον τομέα των επιχειρήσεων και εξορυκτική βιομηχανία
                     
            
            
               Τουρισμός
                     
            
            
               Απασχόληση, κοινωνική πολιτική και ισότητα ευκαιριών
                     
            
            
               Συνεργασία στον τομέα της ψηφιακής οικονομίας και κοινωνίας
                     
            
            
               Αλιεία και θαλάσσια πολιτική
                     
            
            
               Δημόσια υγεία
                     
            
            
               2.7
                     Συνδεσιμότητα, ενεργειακή απόδοση, περιβάλλον, δράση για το κλίμα και πολιτική προστασία
                     
            
            
               Μεταφορές
                     
            
            
               Συνεργασία στον τομέα της ενέργειας
                     
            
            
               Περιβάλλον
                     
            
            
               Κλιματική αλλαγή
                     
            
         
         
            
               Πολιτική προστασία
                     
            
            
               2.8
                     Κινητικότητα και διαπροσωπικές επαφές
                     
            
            
               Συνεργασία στους τομείς της έρευνας, της τεχνολογικής ανάπτυξης και της καινοτομίας
                     
            
            
               Εκπαίδευση, κατάρτιση και νεολαία
                     
            
            
               Συνεργασία στον τομέα του πολιτισμού
                     
            
            
               Συνεργασία στον τομέα των οπτικοακουστικών μέσων και των μέσων ενημέρωσης
                     
            
            
               Περιφερειακή ανάπτυξη και συνεργασία σε περιφερειακό επίπεδο
                     
            
            
               Συμμετοχή σε οργανισμούς και προγράμματα της ΕΕ
                     
            
            
               Ενημέρωση του κοινού και προβολή
                     
            
            
            
               
            
               Ατζέντα σύνδεσης
            
            
               μεταξύ της Ευρωπαϊκής Ένωσης και της Γεωργίας
            
            
            
               Στις 27 Ιουνίου 2014, η Ευρωπαϊκή Ένωση και η Γεωργία («τα μέρη») υπέγραψαν μια φιλόδοξη και καινοτόμο συμφωνία σύνδεσης (ΣΣ), μεταξύ άλλων σχετικά με μια εκτενή και ολοκληρωμένη ζώνη ελεύθερων συναλλαγών (ΕΟΖΕΣ). Μετά την ολοκλήρωση της διαδικασίας επικύρωσης, η πλήρης εφαρμογή της συμφωνίας σύνδεσης ξεκίνησε την 1η Ιουλίου 2016. 
            
            
            
               Στις 26 Ιουνίου 2014, η ΕΕ και η Γεωργία ενέκριναν ατζέντα σύνδεσης, η οποία θα προετοιμάσει και θα διευκολύνει την εφαρμογή της συμφωνίας σύνδεσης. Η ατζέντα παρέχει ένα πλαίσιο για τον προσδιορισμό προτεραιοτήτων κοινής δράσης για την περίοδο 2014-2016, με σκοπό την επίτευξη των στόχων της πολιτικής σύνδεσης και της οικονομικής ολοκλήρωσης που καθορίζονται στη συμφωνία σύνδεσης.
            
            
            
               Το παρόν έγγραφο επικαιροποιεί και αναπροσαρμόζει τα σημεία εστίασης της ατζέντας σύνδεσης 2014-2016 και θέτει νέες προτεραιότητες για κοινή δράση κατά την περίοδο 2017-2020. Κάνει διάκριση μεταξύ βραχυπρόθεσμων προτεραιοτήτων (οι οποίες θα πρέπει να επιτευχθούν ή για τις οποίες θα πρέπει να σημειωθεί σημαντική πρόοδος έως το τέλος του 2018) και μεσοπρόθεσμων προτεραιοτήτων (οι οποίες θα πρέπει να επιτευχθούν ή για τις οποίες θα πρέπει να σημειωθεί σημαντική πρόοδος έως το τέλος του 2020). 
            
            
         
         
            
               Το γεγονός ότι η ατζέντα σύνδεσης εστιάζει σε περιορισμένο αριθμό προτεραιοτήτων δεν επηρεάζει το πεδίο ή την εντολή του διαλόγου που ήδη διεξάγεται στο πλαίσιο άλλων σχετικών συμφωνιών ή στο πλαίσιο του πολυμερούς σκέλους της ανατολικής εταιρικής σχέσης. Επίσης δεν προδικάζει την εφαρμογή των δεσμεύσεων που αναλήφθηκαν στο πλαίσιο της ΣΣ/ΕΟΖΕΣ από την έναρξη ισχύος της την 1η Ιουλίου 2016.
            
            
            
               Επιπλέον, πέραν του διαλόγου για την ελευθέρωση των θεωρήσεων, η συνέχιση της εφαρμογής από τη Γεωργία του σχεδίου δράσης για την ελευθέρωση του καθεστώτος των θεωρήσεων, με στόχο την ουσιαστική ενίσχυση της κινητικότητας και των επαφών μεταξύ των πολιτών των δύο πλευρών, αποτελεί θεμελιώδες στοιχείο στο οποίο βασίζονται η πολιτική σύνδεση και η οικονομική ολοκλήρωση της Γεωργίας με την Ευρωπαϊκή Ένωση, όπως προβλέπεται στη συμφωνία σύνδεσης. Η ΕΕ αναγνωρίζει το επίτευγμα της Γεωργίας όσον αφορά την εκπλήρωση όλων των απαιτούμενων κριτηρίων αναφοράς του σχεδίου δράσης για την ελευθέρωση του καθεστώτος των θεωρήσεων, που οδήγησε στην έκδοση της τέταρτης και τελευταίας έκθεσης προόδου από την Επιτροπή στις 18 Δεκεμβρίου 2015. Η παρούσα επικαιροποιημένη ατζέντα σύνδεσης στοχεύει επίσης στην παρακολούθηση και την περαιτέρω ενθάρρυνση της επίτευξης σταθερών αποτελεσμάτων σε όλους τους τομείς που άπτονται του σχεδίου δράσης για την ελευθέρωση του καθεστώτος των θεωρήσεων. 
            
            
               1.
                     Αρχές, μέσα και πόροι για την εφαρμογή της ατζέντας σύνδεσης
            
            
            
               Οι ακόλουθες κοινές αρχές θα κατευθύνουν την εφαρμογή της ατζέντας σύνδεσης:
            
            
               Οι δράσεις που αναλαμβάνονται μέσω της ατζέντας σύνδεσης θα πρέπει να υλοποιούνται υπό το πνεύμα του γενικού στόχου πολιτικής σύνδεσης και οικονομικής ολοκλήρωσης.
            
            
               Οι προτεραιότητες της ατζέντας σύνδεσης συμπληρώνουν τις αρμοδιότητες της ΕΕ και της Γεωργίας για την πλήρη εφαρμογή των διατάξεων της συμφωνίας σύνδεσης ΕΕ-Γεωργίας, δεδομένου ότι αυτή έχει πλέον τεθεί σε πλήρη ισχύ.
            
            
               Η ατζέντα σύνδεσης θα πρέπει να εφαρμόζεται με πλήρη σεβασμό των αρχών της διαφάνειας, της υποχρέωσης λογοδοσίας και του μη αποκλεισμού.
            
            
               Η ατζέντα σύνδεσης προϋποθέτει τη δέσμευση αμφοτέρων των μερών ως προς την εφαρμογή της.
                     
            
            
               Η ατζέντα σύνδεσης αποσκοπεί στην επίτευξη απτών και καθορισμένων αποτελεσμάτων μέσω της σταδιακής εφαρμογής πρακτικών μέτρων.
            
            
               Τα μέρη αναγνωρίζουν τη σημασία της στήριξης των συμφωνημένων προτεραιοτήτων με κατάλληλα και επαρκή πολιτικά, τεχνικά και χρηματοοικονομικά μέσα. 
            
            
               Η εφαρμογή της ατζέντας σύνδεσης θα αποτελεί αντικείμενο ετήσιων εκθέσεων, παρακολούθησης και αξιολόγησης. Θα εξετάζεται η σημειωθείσα πρόοδος, μεταξύ άλλων στο πλαίσιο των θεσμικών δομών που προβλέπονται στη συμφωνία σύνδεσης. Επίσης, η κοινωνία των πολιτών θα ενθαρρυνθεί να εστιάσει στην ατζέντα σύνδεσης τις δραστηριότητες παρακολούθησης που διενεργεί. 
            
            
               Η Ευρωπαϊκή Ένωση θα στηρίξει τη Γεωργία στην εφαρμογή των στόχων και των προτεραιοτήτων που καθορίζονται στην ατζέντα σύνδεσης χρησιμοποιώντας όλες τις διαθέσιμες πηγές στήριξης της ΕΕ, παρέχοντας εμπειρογνωσία και συμβουλές, βέλτιστες πρακτικές και τεχνογνωσία, ανταλλάσσοντας πληροφορίες και υποστηρίζοντας την ανάπτυξη ικανοτήτων και τη θεσμική ενίσχυση. Επίσης, θα ενθαρρύνει και θα επιδιώξει τον συντονισμό της παρεχόμενης στήριξης από άλλους εταίρους της Γεωργίας. Τα σχετικά χρηματοδοτικά μέσα της ΕΕ θα είναι επίσης διαθέσιμα, ώστε να συμβάλουν στην εφαρμογή της ατζέντας σύνδεσης. Ανεξάρτητα από αυτό, η τελευταία δεν συνιστά από μόνη της έγγραφο χρηματοδοτικού προγραμματισμού και δεν υποκαθιστά τις δράσεις προγραμματισμού ή διαμόρφωσης που αναλαμβάνουν τα μέρη.
            
            
               Η στήριξη της ΕΕ θα παρέχεται στο πλαίσιο των γενικών προτεραιοτήτων βοήθειας υπέρ της Γεωργίας, όπως περιγράφονται στο ενιαίο πλαίσιο στήριξης (ΕΠΣ) του Ευρωπαϊκού Μηχανισμού Γειτονίας (ΕΜΓ) και στον πολυκρατικό προγραμματισμό βάσει του ΕΜΓ ως μέρος της συνολικής χρηματοδότησης που είναι διαθέσιμη για τη Γεωργία και με πλήρη σεβασμό των σχετικών κανόνων και διαδικασιών εφαρμογής της εξωτερικής βοήθειας της ΕΕ. 
            
            
               Η παρούσα ατζέντα σύνδεσης θα εφαρμοστεί από τη στιγμή της έγκρισής της για αρχική περίοδο τεσσάρων ετών, η οποία θα μπορεί να παραταθεί με αμοιβαία συμφωνία. Μπορεί να τροποποιηθεί ή να επικαιροποιηθεί ανά πάσα στιγμή εάν κριθεί αναγκαίο, κατόπιν συμφωνίας του Συμβουλίου Σύνδεσης ΕΕ-Γεωργίας.
            
            
               
            
               2. 
                     Προτεραιότητες της ατζέντας σύνδεσης
            
            
            
               2.1Βασικές προτεραιότητες για την ανάληψη δράσεων
            
         
         
            
            
               Σύμφωνα με τις τέσσερις προτεραιότητες που συμφωνήθηκαν στη σύνοδο κορυφής της Ρίγας, θα πρέπει να υλοποιηθούν κατά προτεραιότητα οι ακόλουθες μεταρρυθμιστικές δράσεις:
            
            
               Στον τομέα της ενίσχυσης των θεσμών και της χρηστής διακυβέρνησης
            
            
               1/ Ανεξαρτησία του δικαστικού σώματος και των υπηρεσιών επιβολής του νόμου
            
            
               Συνέχιση των μεταρρυθμίσεων στον τομέα της δικαιοσύνης, ειδικότερα με στόχο τη διασφάλιση της πλήρους ανεξαρτησίας των δικαστών και την ενίσχυση της λογοδοσίας, της αποτελεσματικότητας, της αμεροληψίας και του επαγγελματισμού του δικαστικού συστήματος, με την εφαρμογή βασικών δικαστικών μεταρρυθμίσεων που καλύπτουν, μεταξύ άλλων, το Ανώτατο Συμβούλιο Δικαιοσύνης, την Εισαγγελία, τη λογοδοσία του δικαστικού σώματος, τη θεσμική δομή των δικαστηρίων, ένα αποτελεσματικό ηλεκτρονικό σύστημα διαχείρισης υποθέσεων, τη νομική συνδρομή και τις νομικές υπηρεσίες, την εμπορική δικαιοσύνη και τους μηχανισμούς εναλλακτικής επίλυσης διαφορών. Αύξηση της λογοδοσίας και της δημοκρατικής εποπτείας των υπηρεσιών επιβολής του νόμου χωρίς πολιτική ή οποιαδήποτε άλλη αθέμιτη παρέμβαση. 
            
            
               2/ Μεταρρύθμιση της δημόσιας διοίκησης και βελτίωση των δημόσιων υπηρεσιών
            
            
               Συνέχιση της μεταρρύθμισης της δημόσιας διοίκησης σύμφωνα με τις αρχές της Δημόσιας Διοίκησης, με έμφαση στην προώθηση υπεύθυνης, αποδοτικής, αποτελεσματικής και διαφανούς δημόσιας διοίκησης και στην ανάπτυξη αξιοκρατικής και επαγγελματικής δημόσιας διοίκησης, στην παροχή ποιοτικών δημοσίων υπηρεσιών και στη βελτίωση της διαχείρισης των δημόσιων οικονομικών. Διασφάλιση της αποτελεσματικής εφαρμογής της εθνικής στρατηγικής και του σχεδίου δράσης για την καταπολέμηση της διαφθοράς, με στόχο την πρόληψη, τον εντοπισμό και την αντιμετώπιση της διαφθοράς. 
            
            
               3/ Ανθρώπινα δικαιώματα και θεμελιώδεις ελευθερίες
            
            
               Συνέχιση της αποτελεσματικής εφαρμογής του δικαίου κατά των διακρίσεων και ενίσχυση της πολυφωνίας, της διαφάνειας και της ανεξαρτησίας των μέσων ενημέρωσης· θέσπιση ανεξάρτητου μηχανισμού για τη διερεύνηση ισχυρισμών περί κακομεταχείρισης από όργανα επιβολής του νόμου· ενίσχυση της ισότητας των φύλων και διασφάλιση ίσης μεταχείρισης στον κοινωνικό, πολιτικό και οικονομικό βίο· και εστίαση σε μέτρα για την προστασία των παιδιών από κάθε μορφής βία. Συνέχιση των μεταρρυθμιστικών προσπαθειών για τη διασφάλιση υψηλού επιπέδου προστασίας των δεδομένων προσωπικού χαρακτήρα.
            
            
               4/ Ειρηνική διευθέτηση συγκρούσεων
            
            
               Διατήρηση αποτελεσματικής συνεργασίας μεταξύ της ΕΕ και της Γεωργίας για τη διευθέτηση της σύγκρουσης εντός των συμφωνημένων πλαισίων· διατήρηση της εποικοδομητικής συμμετοχής στις διεθνείς συζητήσεις της Γενεύης, υπό την κοινή προεδρία της ΕΕ, των Ηνωμένων Εθνών και του ΟΑΣΕ, και διασφάλιση της στήριξης των εν λόγω συζητήσεων· αξιοποίηση του κύρους της αποστολής επιτήρησης της Ευρωπαϊκής Ένωσης (ΑΕΕΕ) στη Γεωργία προκειμένου να συμβάλει στη σταθερότητα, την ομαλοποίηση και την οικοδόμηση εμπιστοσύνης· λήψη κατάλληλων μέτρων για την ενθάρρυνση του εμπορίου, της ελεύθερης κυκλοφορίας και των οικονομικών δεσμών πέραν των διοικητικών συνόρων, συμπεριλαμβανομένης της επανεξέτασης της νομοθεσίας.
            
            
               
            
               Στον τομέα της οικονομικής ανάπτυξης και των ευκαιριών της αγοράς
            
            
               5/ Βελτίωση του επιχειρηματικού περιβάλλοντος και της διαχείρισης επενδύσεων
            
            
               Εφαρμογή της στρατηγικής για τις ΜΜΕ και του αντίστοιχου σχεδίου δράσης για την περίοδο 2016-2017, καθώς και επακόλουθων σχεδίων δράσης· συνέχιση της βελτίωσης του κανονιστικού πλαισίου, του επιχειρησιακού περιβάλλοντος και της στήριξης των ΜΜΕ· βελτίωση του διαλόγου μεταξύ του δημόσιου και ιδιωτικού τομέα για τον προσδιορισμό προτεραιοτήτων στον ιδιωτικό τομέα όσον αφορά τις ανάγκες στήριξης διαρθρωτικών οικονομικών μεταρρυθμίσεων. Στήριξη των μεταρρυθμίσεων των υποδομών του χρηματοπιστωτικού τομέα (μεταρρύθμιση και νομοθεσία για τον τραπεζικό τομέα, βελτίωση των μητρώων πιστώσεων/ασφαλειών, βελτίωση της χρηματοοικονομικής αναφοράς και του λογιστικού ελέγχου, μέτρα που παρέχουν δυνατότητα ανάπτυξης των κεφαλαιαγορών, όπως η ανάπτυξη των μικροπιστώσεων, των μισθώσεων, της πρακτόρευσης και της ασφάλισης)· θέσπιση μηχανισμών εναλλακτικής επίλυσης διαφορών για εμπορικές διαφορές και για την εκτέλεση συμβάσεων. 
            
            
               6/ Γεωργία και αγροτική ανάπτυξη
            
            
               Εφαρμογή της στρατηγικής αγροτικής ανάπτυξης της Γεωργίας για την περίοδο 2017-2020· στήριξη της ανάπτυξης αποτελεσματικών αλυσίδων αξίας και στήριξη των ΜΜΕ για την αύξηση της ανταγωνιστικότητάς τους σε επιλεγμένους τομείς με υψηλή εξαγωγική αξία.
            
            
               7/ Μεταρρυθμίσεις στον τομέα του εμπορίου και υγειονομικά και φυτοϋγειονομικά μέτρα
            
            
               Εφαρμογή της στρατηγικής για τα τεχνικά εμπόδια στο εμπόριο· ανάπτυξη υποδομής σχετικά με τη διαχείριση των προτύπων, των τεχνικών κανονισμών, της μετρολογίας, της επιτήρησης της αγοράς, της διαπίστευσης, των διαδικασιών διαπίστωσης της συμμόρφωσης· εφαρμογή της στρατηγικής επιτήρησης της αγοράς· περαιτέρω βελτίωση των εμπορικών στατιστικών· εφαρμογή του στρατηγικού πλαισίου τελωνειακής συνεργασίας, προσέγγιση της νομοθεσίας σχετικά με την τελωνειακή επιβολή των δικαιωμάτων διανοητικής ιδιοκτησίας και διασφάλιση της τήρησης της ρήτρας αναστολής για τους εφαρμοστέους εισαγωγικούς δασμούς.
            
            
               Εφαρμογή της στρατηγικής και του προγράμματος προσέγγισης για την ασφάλεια των τροφίμων, ειδικότερα όσον αφορά τον κώδικα ασφάλειας των τροφίμων, και προοδευτική έγκριση της εκτελεστικής οριζόντιας νομοθεσίας· διασφάλιση ότι οι κτηνιατρικοί και φυτοϋγειονομικοί έλεγχοι και οι έλεγχοι της ασφάλειας των τροφίμων στους συνοριακούς σταθμούς ελέγχου διενεργούνται από την αρμόδια αρχή· στήριξη του συστήματος έγκαιρης προειδοποίησης για την ασφάλεια των τροφίμων και των ζωοτροφών και την υγεία των ζώων και των φυτών και αύξηση της εργαστηριακής ικανότητας για υγειονομικά και φυτοϋγειονομικά μέτρα. 
            
         
         
            
               Στον τομέα της συνδεσιμότητας, της ενεργειακής απόδοσης, του περιβάλλοντος και της δράσης για το κλίμα
            
            
               8/ Ενεργειακή ασφάλεια και ενεργειακή απόδοση 
            
            
               Στήριξη της έγκαιρης εφαρμογής των δεσμεύσεων που απορρέουν από την επίσημη προσχώρηση της Γεωργίας στην Ενεργειακή Κοινότητα, και ενίσχυση ειδικότερα της ενεργειακής ασφάλειας και της ενεργειακής απόδοσης, μεταξύ άλλων μέσω κανονιστικών μεταρρυθμίσεων και επενδύσεων. 
            
            
               9/ Μεταφορές
            
            
               Ανάπτυξη σημαντικών από οικονομική άποψη υποδομών, μεταξύ άλλων μέσω της περαιτέρω υλοποίησης έργων για την ανάπτυξη του κεντρικού δικτύου ΔΕΔ-Μ.
            
            
               
            
               10/ Περιβάλλον και δράση για το κλίμα
            
            
               Ενίσχυση της περιβαλλοντικής διακυβέρνησης με τη θέσπιση και εφαρμογή νέας νομοθεσίας όσον αφορά την εκτίμηση περιβαλλοντικών επιπτώσεων, τη στρατηγική περιβαλλοντική εκτίμηση και την περιβαλλοντική ευθύνη, με τη διασφάλιση της πρόσβασης του κοινού σε πληροφορίες για το περιβάλλον και της συμμετοχής του κοινού στη διαδικασία λήψης αποφάσεων, με τη συμμετοχή όλων των άμεσα ενδιαφερόμενων, καθώς και με την ενσωμάτωση του περιβάλλοντος σε άλλους τομείς πολιτικής και με τη βελτίωση της ανταλλαγής πληροφοριών σχετικά με το περιβάλλον. Οριστικοποίηση αναπτυξιακής στρατηγικής χαμηλών εκπομπών. Επικύρωση της νέας παγκόσμιας συμφωνίας για την κλιματική αλλαγή (Συμφωνία των Παρισίων).
            
            
               Στον τομέα της κινητικότητας και των διαπροσωπικών επαφών
            
            
               11/ Μετανάστευση, άσυλο και διαχείριση των συνόρων
            
            
               Διατήρηση του επιπέδου επίτευξης όλων των κριτηρίων αναφοράς του σχεδίου δράσης για την ελευθέρωση του καθεστώτος των θεωρήσεων· αποτελεσματική εφαρμογή της εταιρικής σχέσης ΕΕ-Γεωργίας στον τομέα της κινητικότητας, της στρατηγικής της Γεωργίας για τη μετανάστευση 2016-2020 και της στρατηγικής της Γεωργίας για τη διαχείριση των συνόρων 2014-2018, καθώς και των αντίστοιχων συνοδευτικών σχεδίων δράσης· 
            
            
               12/ Εκπαίδευση, απασχόληση, καινοτομία και νεολαία
            
            
               Βελτίωση των συνολικών επιδόσεων του τομέα της εκπαίδευσης μέσω ολοκληρωμένης εκπαιδευτικής μεταρρύθμισης· και ανάπτυξη στρατηγικής προσέγγισης της απασχόλησης και της επαγγελματικής εκπαίδευσης και κατάρτισης· ανάπτυξη οράματος και στρατηγικής για τη στήριξη της ανάπτυξης της πολιτικής της Γεωργίας για την καινοτομία.
            
            
               
            
               2.2Δημοκρατία, ανθρώπινα δικαιώματα, χρηστή διακυβέρνηση και ενίσχυση των θεσμών
            
            
            
               Ο πολιτικός διάλογος και η συνεργασία για τις μεταρρυθμίσεις στο πλαίσιο της παρούσας ατζέντας σύνδεσης επιδιώκουν να ενισχυθεί ο σεβασμός των δημοκρατικών αρχών, του κράτους δικαίου και της χρηστής διακυβέρνησης, των ανθρωπίνων δικαιωμάτων και των θεμελιωδών ελευθεριών, περιλαμβανομένων των δικαιωμάτων ατόμων που ανήκουν σε μειονότητες, όπως διακηρύσσονται στις βασικές συμβάσεις των ΗΕ και του Συμβουλίου της Ευρώπης και τα σχετικά πρωτόκολλα, καθώς και να συμβάλουν στην παγιοποίηση των εγχώριων πολιτικών μεταρρυθμίσεων, ιδίως μέσω της προσέγγισης με το κεκτημένο της ΕΕ. 
            
            
            
               Ο διάλογος και η συνεργασία θα καλύψουν τους ακόλουθους τομείς:
            
            
         
         
            
               i)
                     Ενίσχυση της σταθερότητας, της ανεξαρτησίας και της αποτελεσματικότητας των θεσμών που εγγυώνται τη δημοκρατία, το κράτος δικαίου και τον σεβασμό των ανθρωπίνων δικαιωμάτων, και ειδικότερα:
            
            
            
               Συνέχιση της διασφάλισης της δημοκρατικής διεξαγωγής εκλογών με την αντιμετώπιση των υπολειπόμενων ελλείψεων στο νομοθετικό πλαίσιο και στη διαχείριση των εκλογών εντός του νέου εκλογικού κύκλου, όπως επισημαίνονται από τη διυπηρεσιακή ειδική ομάδα για ελεύθερες και δίκαιες εκλογές (IATF) και τον Οργανισμό για την Ασφάλεια και τη Συνεργασία στην Ευρώπη (ΟΑΣΕ) / Γραφείο δημοκρατικών θεσμών και ανθρωπίνων δικαιωμάτων (ODIHR), και ειδικότερα μέσω των συστάσεων της έκθεσης της αποστολής εκλογικών παρατηρητών του ODIHR μετά τις γενικές εκλογές του 2016.  
            
            
               Συνέχιση της διασφάλισης ότι οι νομοθετικές τροποποιήσεις που επηρεάζουν βασικά στοιχεία του κράτους δικαίου, όπως την ανεξαρτησία του δικαστικού σώματος, αποτελούν αντικείμενο σφαιρικής διαβούλευσης σε εθνικό επίπεδο και, κατά περίπτωση, με την επιτροπή της Βενετίας του Συμβουλίου της Ευρώπης, ώστε να επιβεβαιωθεί η χρονική βιωσιμότητά τους και ότι πληρούν τα ευρωπαϊκά πρότυπα.
            
            
               Περαιτέρω βελτίωση της ισορροπίας των εξουσιών μεταξύ των διαφόρων κυβερνητικών υπηρεσιών και των αρμοδιοτήτων του κοινοβουλίου για την εκτέλεση των εποπτικών και νομοθετικών καθηκόντων του. 
            
            
            
               ii)
                     Συνέχιση της μεταρρύθμισης του τομέα της δικαιοσύνης, ειδικότερα διασφάλιση της πλήρους ανεξαρτησίας των δικαστών και ενίσχυση της λογοδοσίας, της αποτελεσματικότητας, της αμεροληψίας και του επαγγελματισμού του δικαστικού συστήματος, καθώς και των υπηρεσιών επιβολής του νόμου οι οποίες δεν θα πρέπει να επηρεάζονται από πολιτική ή οποιαδήποτε άλλη αθέμιτη παρέμβαση· συνέχιση και εντατικοποίηση της καταπολέμησης της διαφθοράς:
            
            
            
               Τομέας της δικαιοσύνης
            
            
               Βραχυπρόθεσμες προτεραιότητες
            
            
               Ανάπτυξη και σταδιακή εφαρμογή της στρατηγικής για τη δικαιοσύνη και του σχετικού σχεδίου δράσης, τα οποία μεταξύ άλλων ζητημάτων θα καλύπτουν τη βελτίωση της πολιτικής και της πρακτικής όσον αφορά τον διορισμό, τις προαγωγές και την κατάρτιση των δικαστών, με ιδιαίτερη έμφαση σε προσεγγίσεις με γνώμονα τα ανθρώπινα δικαιώματα, και παροχή επαρκών πόρων για τη διασφάλιση των κατάλληλων αρμοδιοτήτων του δικαστικού σώματος· περαιτέρω προαγωγή της ανεξαρτησίας της Ανώτατης Σχολής Δικαιοσύνης.
            
            
               Ειδικότερα, βελτίωση της αποτελεσματικότητας του Ανώτατου Συμβουλίου Δικαιοσύνης, μεταξύ άλλων με τη διασφάλιση της ανεξαρτησίας και της λογοδοσίας του.
            
            
               Βελτίωση του συστήματος λογοδοσίας του δικαστικού σώματος με την εφαρμογή σαφών και λεπτομερών πειθαρχικών κανόνων που εφαρμόζονται αποτελεσματικά, καθώς και με τη διασφάλιση του επαγγελματισμού και της ακεραιότητας των δικαστών.
            
            
               Εξορθολογισμός της θεσμικής δομής των γενικών δικαστηρίων, συμπεριλαμβανομένης, όπου απαιτείται, της συγκρότησης εξειδικευμένων επιτροπών και τμημάτων και της μείωσης των καθυστερημένων υποθέσεων στα πολιτικά τμήματα των γενικών δικαστηρίων. 
            
            
               Ανάπτυξη ηλεκτρονικού συστήματος ανάθεσης υποθέσεων και βελτίωση του προγράμματος ηλεκτρονικής διαχείρισης υποθέσεων με στόχο την ενίσχυση της εμπιστοσύνης προς το δικαστικό σώμα.
            
            
               Συνέχιση της μεταρρύθμισης της Εισαγγελίας με στόχο να εξασφαλιστεί περαιτέρω η πλήρης ανεξαρτησία του εισαγγελικού έργου από πολιτικές επιρροές, καθώς και μεγαλύτερη διαφάνεια και λογοδοσία. 
            
            
               Περαιτέρω βελτίωση του νομοθετικού και του θεσμικού πλαισίου για την παροχή δωρεάν νομικής συνδρομής υψηλής ποιότητας, καθώς και νομικών υπηρεσιών επί πληρωμή.
            
            
               Διασφάλιση του δικαιώματος για δίκαιη δίκη, της πρόσβασης στη δικαιοσύνη και των δικονομικών δικαιωμάτων σε ποινικές διαδικασίες σύμφωνα με τις υποχρεώσεις της Γεωργίας δυνάμει της Ευρωπαϊκής Σύμβασης Δικαιωμάτων του Ανθρώπου, της νομολογίας του Δικαστηρίου και άλλων σχετικών συμβάσεων του Συμβουλίου της Ευρώπης μέσω της θέσπισης:
            
            
               - νομοθεσίας και μέτρων που αποσκοπούν στη διασφάλιση των δικονομικών δικαιωμάτων των υπόπτων και των κατηγορουμένων σε ποινικές διαδικασίες·
            
            
               - νομοθεσίας, μέτρων και μέσων που αποσκοπούν στην κατοχύρωση των δικαιωμάτων θυμάτων εγκληματικών πράξεων για πρόσβαση στη δικαιοσύνη, προστασία, υποστήριξη και αποζημίωση, μεταξύ άλλων στο πλαίσιο του συστήματος ποινικής δικαιοσύνης.
            
         
         
            
               Θέσπιση δίκαιων, αποτελεσματικών και ευρύτερα χρησιμοποιούμενων εναλλακτικών μέσων επίλυσης διαφορών.
            
            
               Εφαρμογή προσεγγίσεων αποκατάστασης και κοινωνικής επανένταξης στο σωφρονιστικό σύστημα και στο σύστημα δικαστικής επιτήρησης και πέραν αυτών, με στόχο την πρόληψη της υποτροπής και τη διατήρηση της δέουσας ισορροπίας μεταξύ της διασφάλισης της δημόσιας τάξης και ασφάλειας και της προστασίας των ανθρωπίνων δικαιωμάτων.
            
            
            
               Μεσοπρόθεσμες προτεραιότητες
            
            
               Εκσυγχρονισμός της νομοθεσίας στον εμπορικό, αστικό και διοικητικό τομέα, σύμφωνα με τις εθνικές στρατηγικές και το κεκτημένο της ΕΕ.
            
            
               Διασφάλιση πρόσβασης στη δικαιοσύνη χωρίς αποκλεισμούς μέσω επαρκώς χρηματοδοτούμενης Υπηρεσίας Νομικής Συνδρομής.
            
            
            
               
            
               Επιβολή του νόμου
            
            
               Βραχυπρόθεσμες προτεραιότητες
            
            
               Αύξηση της λογοδοσίας και της δημοκρατικής εποπτείας των υπηρεσιών επιβολής του νόμου. Για τις καταγγελίες κατά της αστυνομίας θα απαιτηθεί ένας επαγγελματικός, αποτελεσματικός μηχανισμός αξιόπιστης απόκρισης. Εξέταση της λήψης περαιτέρω μέτρων για την προώθηση ανεξάρτητης και αποτελεσματικής διερεύνησης τέτοιου είδους υποθέσεων. Παροχή συνολικής επαγγελματικής κατάρτισης υπαλλήλων επιβολής του νόμου σχετικά με τα δεοντολογικά πρότυπα και τα ανθρώπινα δικαιώματα.
            
            
               Περαιτέρω επέκταση της εφαρμογής εναλλακτικών ποινών αντί της φυλάκισης, με τη θέσπιση νέων ποινών μη στερητικών της ελευθερίας και την ενίσχυση των ικανοτήτων της υπηρεσίας αναστολής.
            
            
            
               Καταπολέμηση της διαφθοράς, μεταρρύθμιση της δημόσιας διοίκησης και δημόσια υπηρεσία
            
            
               Βραχυπρόθεσμες προτεραιότητες
            
            
               Συνέχιση της καταπολέμησης της διαφθοράς και διασφάλιση της αποτελεσματικής εφαρμογής σχετικών διεθνών νομικών πράξεων, όπως η σύμβαση των Ηνωμένων Εθνών κατά της διαφθοράς και οι συστάσεις της ομάδας χωρών κατά της διαφθοράς (GRECO) του Συμβουλίου της Ευρώπης.
            
            
               Ενίσχυση του δικαιώματος των πολιτών για πληροφόρηση ως ένα από τα βασικά μέτρα για την αποτελεσματική πρόληψη της διαφθοράς.
            
            
               Ενίσχυση της ικανότητας των φορέων εποπτείας, λογιστικού ελέγχου και χρηματοοικονομικών ερευνών. 
            
            
               Συνέχιση της χάραξης πολιτικής χωρίς αποκλεισμούς με τη συμμετοχή των πολιτών και με διάλογο μεταξύ της κοινωνίας των πολιτών και των εθνικών και τοπικών αρχών.
            
            
               Ενίσχυση των ικανοτήτων εποπτείας του κοινοβουλίου μέσω της βελτίωσης των ικανοτήτων των τομεακών επιτροπών.  
            
         
         
            
               Συνέχιση της εφαρμογής του χάρτη πορείας για τη μεταρρύθμιση της δημόσιας διοίκησης και ενίσχυση του συντονισμού, της παρακολούθησης και της υποβολής εκθέσεων σχετικά με τον χάρτη πορείας και τις  σχετικές στρατηγικές τόσο σε πολιτικό όσο και σε διοικητικό επίπεδο.
            
            
               Εφαρμογή του νέου θεσμικού πλαισίου δημόσιας διοίκησης για την εξασφάλιση περισσότερο επαγγελματικής και αξιοκρατικής δημόσιας διοίκησης. 
            
            
            
               Μεσοπρόθεσμες προτεραιότητες
            
            
               Διασφάλιση της αποτελεσματικής εφαρμογής της εθνικής στρατηγικής και του σχεδίου δράσης για την καταπολέμηση της διαφθοράς, με στόχο την πρόληψη, τον εντοπισμό και την αντιμετώπιση της διαφθοράς, ιδίως της διαφθοράς σε υψηλό επίπεδο. 
            
            
               Διασφάλιση αποτελεσματικής έρευνας καταγγελιών για διαφθορά και δημιουργία αποτελεσματικού συστήματος πρόληψης της σύγκρουσης συμφερόντων.
            
            
               Επικαιροποίηση του χάρτη πορείας για τη μεταρρύθμιση της δημόσιας διοίκησης και των σχετικών στρατηγικών σύμφωνα με τις αρχές του Δημοσίου.
            
            
               Προώθηση υπεύθυνης, αποδοτικής, αποτελεσματικής και διαφανούς δημόσιας διοίκησης και ανάπτυξη αξιοκρατικής και επαγγελματικής δημόσιας διοίκησης.
            
            
               Ενίσχυση της μεταρρύθμισης της διακυβέρνησης και της δημόσιας διοίκησης σε τοπικό επίπεδο σύμφωνα με τα ευρωπαϊκά πρότυπα.
            
            
            
               
            
               iii) 
                     Διασφάλιση του σεβασμού των ανθρωπίνων δικαιωμάτων και των θεμελιωδών ελευθεριών μέσω σφαιρικής συνεργασίας για την προστασία των ανθρωπίνων δικαιωμάτων και των θεμελιωδών ελευθεριών, όπως υπογραμμίζεται, μεταξύ άλλων, στην έκθεση «Η Γεωργία σε μετάβαση» του Thomas Hammarberg. Η συνεργασία αυτή θα περιλαμβάνει ιδίως τα ακόλουθα:
            
            
            
               Βραχυπρόθεσμες προτεραιότητες
            
            
               Ενεργός εφαρμογή της εθνικής στρατηγικής και του σχεδίου δράσης για τα ανθρώπινα δικαιώματα, συμπεριλαμβανομένων των ειδικών συστάσεων των οργανισμών των Ηνωμένων Εθνών, του ΟΑΣΕ/ODIHR, του Συμβουλίου της Ευρώπης/ της Ευρωπαϊκής Επιτροπής κατά του Ρατσισμού και της Μισαλλοδοξίας (ECRI) και των διεθνών οργανισμών για τα ανθρώπινα δικαιώματα, ιδίως κατά την εφαρμογή πολιτικών για την καταπολέμηση των διακρίσεων, την προστασία των μειονοτήτων και της ιδιωτικής ζωής και τη διασφάλιση της θρησκευτικής ελευθερίας.
            
            
               Συνέχιση της αποτελεσματικής εφαρμογής της νομοθεσίας για την καταπολέμηση των διακρίσεων με σκοπό τη διασφάλιση αποτελεσματικής προστασίας έναντι των διακρίσεων.
            
            
               Λήψη μέτρων για την υπογραφή, την επικύρωση και τη μεταφορά στην εθνική νομοθεσία των σχετικών πράξεων του Συμβουλίου της Ευρώπης για την καταπολέμηση των διακρίσεων, συμπεριλαμβανομένων των πάγιων συστάσεων του Συμβουλίου της Ευρώπης σχετικά με τον Ευρωπαϊκό Χάρτη για τις περιφερειακές και μειονοτικές γλώσσες, και της σύμβασης του Συμβουλίου της Ευρώπης σχετικά με την πρόληψη και την καταπολέμηση της βίας κατά των γυναικών και της ενδοοικογενειακής βίας, της λεγόμενης σύμβασης της Κωνσταντινούπολης, καθώς και για την  ενσωμάτωση της σύμβασης των Ηνωμένων Εθνών για τα δικαιώματα των ατόμων με αναπηρίες στην εθνική νομοθεσία.
            
            
            
               Μεσοπρόθεσμες προτεραιότητες
            
            
               Διατήρηση αποτελεσματικών μηχανισμών πριν από την προσφυγή στη δικαιοσύνη, καθώς και εξωδικαστικών μηχανισμών τόσο για τη διευθέτηση διαφορών όσο και για την προστασία των ανθρωπίνων δικαιωμάτων. 
            
         
         
            
               Συνέχιση της προώθησης και της ευαισθητοποίησης σε θέματα ανθρωπίνων δικαιωμάτων και καταπολέμησης των διακρίσεων στον δικαστικό τομέα, κατά την επιβολή του νόμου και στον διοικητικό τομέα, μεταξύ άλλων με τη διεξαγωγή αντίστοιχων δράσεων κατάρτισης. 
            
            
               Συνεχής ενίσχυση της πολυφωνίας, της διαφάνειας και της ανεξαρτησίας των μέσων ενημέρωσης σύμφωνα με τις συστάσεις του Συμβουλίου της Ευρώπης.
            
            
               Χάραξη πολιτικής με βάση τις συστάσεις του Γραφείου του Συνηγόρου του Πολίτη, παροχή επαρκών πόρων και ενίσχυση του εν λόγω Γραφείου. Συνεργασία με τον Συνήγορο του Πολίτη όσον αφορά τις συστάσεις του σχετικά με υποθέσεις διακριτικής μεταχείρισης και την αποτελεσματική λειτουργία του θεσμικού μηχανισμού που προβλέπεται στο δίκαιο για την καταπολέμηση των διακρίσεων, επίσης μέσω τροποποιήσεων της νομοθεσίας.
            
            
               Συνέχιση της ανάπτυξης των ικανοτήτων παρακολούθησης που διαθέτουν οι κοινοβουλευτικές επιτροπές για τα ανθρώπινα δικαιώματα και την πολιτική ένταξη, καθώς και για νομικά θέματα που συνδέονται με την εφαρμογή της στρατηγικής και του σχεδίου δράσης για τα ανθρώπινα δικαιώματα.
            
            
               Συνεργασία με οργανώσεις της κοινωνίας των πολιτών και με τους αντιπροσωπευτικούς κοινωνικούς εταίρους (συνδικαλιστικές ενώσεις και οργανώσεις εργοδοτών) ως άμεσα ενδιαφερόμενους και φορείς προστασίας σε τομείς στους οποίους δίνει προτεραιότητα η συμφωνία σύνδεσης ΕΕ-Γεωργίας, μεταξύ των οποίων συγκαταλέγονται τα εργατικά δικαιώματα, η ιδιωτική ζωή, τα δικαιώματα των μειονοτήτων και άλλων ευάλωτων ομάδων, και η ελευθερία των μέσων ενημέρωσης.
            
            
            
               Κακομεταχείριση και βασανιστήρια
            
            
               Βραχυπρόθεσμες προτεραιότητες
            
            
               Έγκριση του σχεδίου δράσης 2015-2016 για την περίοδο 2017-2018 και συνέχιση της λήψης περαιτέρω μέτρων για την καταπολέμηση της κακομεταχείρισης και των βασανιστηρίων, και επιτάχυνση των προσπαθειών για την καταπολέμηση της ατιμωρησίας.
            
            
               Διασφάλιση διεξοδικής, διαφανούς και ανεξάρτητης έρευνας για κάθε ισχυρισμό που αφορά τη χρήση βασανιστηρίων και κακομεταχείρισης στο σωφρονιστικό σύστημα, σε αστυνομικές, στρατιωτικές και άλλες κλειστές εγκαταστάσεις, μέσω της θέσπισης ανεξάρτητου μηχανισμού για τη διερεύνηση ισχυρισμών κακομεταχείρισης από όργανα επιβολής του νόμου. 
            
            
               Συνέχιση της στήριξης και της συνεργασίας με τον εθνικό μηχανισμό πρόληψης που υπάγεται στο Γραφείο του Συνηγόρου του Πολίτη, με σκοπό την πρόληψη καταχρήσεων μέσω της διασφάλισης της αποτελεσματικής του λειτουργίας. 
            
            
            
               Μεσοπρόθεσμες προτεραιότητες
            
            
               Συνέχιση των προσπαθειών για βελτίωση της υγειονομικής περίθαλψης στο σωφρονιστικό σύστημα και της πρόσβασης των κρατουμένων σε υγειονομική περίθαλψη, συμπεριλαμβανομένων των υπηρεσιών ψυχικής υγείας. Ανάπτυξη των ικανοτήτων και εξουσιοδότηση των μελών του προσωπικού υγειονομικής περίθαλψης που εργάζονται σε κλειστές εγκαταστάσεις –ή για κλειστές εγκαταστάσεις– να καταγγέλλουν και να αναφέρουν περιπτώσεις κακομεταχείρισης.
            
            
               Περαιτέρω ενίσχυση της αποτελεσματικής εσωτερικής και εξωτερικής παρακολούθησης του σωφρονιστικού συστήματος, αστυνομικών, στρατιωτικών και άλλων κλειστών εγκαταστάσεων για την έγκαιρη επισήμανση και πρόληψη καταχρήσεων και κακομεταχείρισης.
            
            
            
               Ίση μεταχείριση
            
            
               Βραχυπρόθεσμες προτεραιότητες
            
            
               Ενίσχυση της ισότητας των φύλων και διασφάλιση ίσης μεταχείρισης μεταξύ γυναικών και ανδρών στον κοινωνικό, πολιτικό και οικονομικό βίο. 
            
            
               Λήψη περαιτέρω μέτρων για την ενίσχυση της εφαρμογής της νομοθεσίας κατά της ενδοοικογενειακής βίας, μεταξύ άλλων με την ευαισθητοποίηση τόσο του γενικού πληθυσμού όσο και ειδικών επαγγελματικών ομάδων, όπως η αστυνομία, και ειδικότερα σε αγροτικές περιοχές και σε περιοχές όπου ζουν μειονότητες. Βελτίωση της πρόσβασης των θυμάτων σε συμβουλευτικές υπηρεσίες και καταφύγια.
            
         
         
            
            
               Μεσοπρόθεσμες προτεραιότητες
            
            
               Εναρμόνιση με τα ευρωπαϊκά πρότυπα σε ό,τι αφορά τους κανόνες για την υγεία και την ασφάλεια, τους κανόνες για την προστασία της μητρότητας και τους κανόνες για τον συνδυασμό των οικογενειακών και επαγγελματικών ευθυνών, όπως προβλέπεται στη συμφωνία σύνδεσης. 
            
            
               Λήψη ενεργών μέτρων για την προώθηση της αυξημένης εκπροσώπησης των γυναικών σε φόρουμ λήψης πολιτικών αποφάσεων.
            
            
            
               Δικαιώματα των παιδιών
            
            
               Βραχυπρόθεσμες προτεραιότητες
            
            
               Παροχή επαρκών πόρων και ενίσχυση του ρόλου του Γραφείου του Συνηγόρου του Πολίτη για την ανάληψη περαιτέρω καθηκόντων διαμεσολαβητή για παιδιά, μεταξύ άλλων για την ετήσια παρακολούθηση της κατάστασης σε σχετικά ιδρύματα, συμπεριλαμβανομένων των κέντρων ημερήσιας φροντίδας.
            
            
               Εστίαση σε μέτρα για την προστασία των παιδιών από κάθε μορφής βία.
            
            
            
               Μεσοπρόθεσμες προτεραιότητες
            
            
               Αντιμετώπιση των αναγκών των πιο ευάλωτων παιδιών (συμπεριλαμβανομένων των παιδιών με αναπηρίες και των παιδιών που ζουν και εργάζονται στον δρόμο), με τη βελτίωση και επέκταση των μηχανισμών κοινωνικής προστασίας, καθώς και με τη στήριξη της τοπικής πρόσβασης σε προγράμματα προσαρμογής/αποκατάστασης για παιδιά με αναπηρίες, και λήψη μέτρων για την εξάλειψη της παιδικής εργασίας.
            
            
               Συνέχιση της μεταρρύθμισης της δικαιοσύνης για ανηλίκους.
            
            
               Συνέχιση του έργου για την αποϊδρυματοποίηση των παιδιών.
            
            
            
               Δικαιώματα συνδικαλιστικών ενώσεων και βασικά πρότυπα εργασίας
            
            
               Βραχυπρόθεσμες προτεραιότητες
            
            
               Θέσπιση του νομικού πλαισίου για τον καθορισμό των εποπτικών καθηκόντων του συστήματος επιθεώρησης εργασίας στον τομέα της υγείας και της ασφάλειας στην εργασία, και άρση των περιορισμών που προβλέπονται στην ισχύουσα νομοθεσία για τις εξουσίες των επιθεωρητών, σύμφωνα με τα πρότυπα της Διεθνούς Οργάνωσης Εργασίας (ΔΟΕ).
            
            
               Μεσοπρόθεσμες προτεραιότητες
            
            
               Εφαρμογή του εργατικού κώδικα (που εγκρίθηκε τον Ιούνιο του 2013) και περαιτέρω εναρμόνιση του εν λόγω κώδικα καθώς και άλλης σχετικής νομοθεσίας με τα πρότυπα της ΔΟΕ. Ενίσχυση του νέου εργατικού κώδικα με θεσμούς και διαδικασίες για την επίλυση εργασιακών διαφορών και την ανάπτυξη νοοτροπίας διαπραγμάτευσης μέσω της έγκρισης μητρώου διαμεσολαβητών. 
            
         
         
            
               Συνέχιση των εργασιών για την καθιέρωση ενός ολοκληρωμένου συστήματος επιθεώρησης εργασίας, με κατάλληλες ικανότητες και αρμοδιότητες του προσωπικού για τη διενέργεια επιθεωρήσεων για όλες τις συνθήκες εργασίας και τις εργασιακές σχέσεις σύμφωνα με τα πρότυπα της ΔΟΕ. 
            
            
               Εξασφάλιση της αποτελεσματικής λειτουργίας της τριμερούς επιτροπής κοινωνικής εταιρικής σχέσης και συνέχιση της βελτίωσης του κοινωνικού διαλόγου μέσω συνεργασίας με τη ΔΟΕ.
            
            
            
               
            
               2.3 Εξωτερική πολιτική και πολιτική ασφάλειας
            
            
            
               Ο διάλογος και η συνεργασία στον τομέα της κοινής εξωτερικής πολιτικής και της πολιτικής ασφάλειας (ΚΕΠΠΑ) αποσκοπούν στη σταδιακή σύγκλιση, μεταξύ άλλων όσον αφορά την κοινή πολιτική ασφάλειας και άμυνας (ΚΠΑΑ), και θα εξετάσουν, ειδικότερα, θέματα πρόληψης συγκρούσεων και διαχείρισης κρίσεων, περιφερειακής σταθερότητας, αφοπλισμού, μη διάδοσης των όπλων, ελέγχου των όπλων και ελέγχου των εξαγωγών. Η συνεργασία θα στηρίζεται στις κοινές αξίες και στα αμοιβαία συμφέροντα και θα αποσκοπεί στην αύξηση της πολιτικής σύγκλισης και αποτελεσματικότητας, μέσω της χρήσης διμερών, διεθνών και περιφερειακών φόρουμ. 
            
            
            
               Βραχυπρόθεσμες προτεραιότητες
            
            
               Συνέχιση της συνεργασίας για μεγαλύτερη εναρμόνιση της Γεωργίας με τις δηλώσεις της ΕΕ για την ΚΕΠΠΑ.
            
            
               Συνέχιση της συνεργασίας για εναρμόνιση με τα μέτρα αυτόνομων κυρώσεων της ΕΕ.
            
            
               Συνέχιση της συνεργασίας στον τομέα της στρατηγικής επικοινωνίας σχετικά με θέματα που αφορούν την ολοκλήρωση της ΕΕ. 
            
            
               Ενίσχυση της πρακτικής συνεργασίας για την πρόληψη συγκρούσεων και τη διαχείριση κρίσεων με τη διευκόλυνση της συμμετοχής της Γεωργίας σε μη στρατιωτικές και στρατιωτικές επιχειρήσεις διαχείρισης κρίσεων υπό την ηγεσία της ΕΕ, και σε δραστηριότητες διαβούλευσης και κατάρτισης στον τομέα της ΚΠΑΑ (με βάση τη συμφωνία-πλαίσιο συμμετοχής που υπογράφηκε τον Νοέμβριο του 2013) και στο πολυμερές πλαίσιο της ομάδας για την ανατολική εταιρική σχέση για την ΚΠΑΑ.
            
            
               Προώθηση και διευκόλυνση της συμμετοχής της Γεωργίας σε δραστηριότητες κατάρτισης και διαβούλευσης σε σχέση με την ΚΠΑΑ (στο πλαίσιο των τακτικών διμερών διαβουλεύσεων και της πολυμερούς ομάδας για την ανατολική εταιρική σχέση για την ΚΠΑΑ).
            
            
               Διευκόλυνση της συνεργασίας της Γεωργίας με τους οργανισμούς της ΕΕ για θέματα που αφορούν την ΚΠΑΑ.
            
            
               Προώθηση της περιφερειακής συνεργασίας σχετικά με θέματα ασφάλειας, όπως η βελτιωμένη διαχείριση των συνόρων, η διαχείριση της μετανάστευσης, η προστασία κρίσιμων υποδομών, ο έλεγχος των εξαγωγών, η αντιμετώπιση καταστάσεων έκτακτης ανάγκης, η πολιτική προστασία, η καταπολέμηση του λαθρεμπορίου και της παράνομης διακίνησης (π.χ. βιολογικών και πυρηνικών υλικών) και η κατάρτιση κατάλληλου προσωπικού, μεταξύ άλλων ειδικότερα μέσω του κέντρου αριστείας για τον μετριασμό των χημικών, βιολογικών, ραδιολογικών και πυρηνικών (ΧΒΡΠ) κινδύνων που βρίσκεται στη Γεωργία. 
            
            
            
               Μεσοπρόθεσμες προτεραιότητες
            
            
               Συμβολή από κοινού στη δημιουργία ενός περιβάλλοντος που θα οδηγήσει σε έμπρακτη συνεργασία και στην ανάπτυξη πολιτικού διαλόγου και συνεργασίας για περιφερειακά και διεθνή θέματα, μεταξύ άλλων στο πλαίσιο του Συμβουλίου της Ευρώπης και του ΟΑΣΕ.
            
            
               Προώθηση της ειρηνικής διευθέτησης συγκρούσεων και της διεθνούς σταθερότητας και ασφάλειας βάσει ενός αποτελεσματικού πολυμερούς συστήματος.
            
         
         
            
               Ενίσχυση της επένδυσης στην ανθεκτικότητα του κράτους και της κοινωνίας της Γεωργίας, με την ένταξη της Γεωργίας στην πρωτοβουλία για την ανάπτυξη ικανοτήτων για την ασφάλεια και την ανάπτυξη μέσω της παροχής θεσμικής υποστήριξης, κατάρτισης και εξοπλισμού που θα συμβάλλουν στην αποτελεσματικότητα της συνολικής στρατηγικής για την εξωτερική πολιτική και πολιτική ασφάλειας.
            
            
               Διευκόλυνση της συνεργασίας της Γεωργίας με την ΕΕ σχετικά με την αποτελεσματική μεταρρύθμιση του τομέα της ασφάλειας στη Γεωργία.
            
            
               Προώθηση του αμφίδρομου σεβασμού των αρχών της εθνικής κυριαρχίας και της εδαφικής ακεραιότητας, του απαραβίαστου των συνόρων και της ανεξαρτησίας, όπως καθορίζονται στον Χάρτη των Ηνωμένων Εθνών και στην Τελική Πράξη του Ελσίνκι του ΟΑΣΕ.
            
            
            
               Τρομοκρατία, μη διάδοση όπλων μαζικής καταστροφής και παράνομες εξαγωγές όπλων 
            
            
               Βραχυπρόθεσμες προτεραιότητες
            
            
               Συνεργασία και συμβολή στην καταπολέμηση της διάδοσης των όπλων μαζικής καταστροφής και των φορέων τους, με την πλήρη τήρηση και εφαρμογή σε εθνικό επίπεδο των υφιστάμενων υποχρεώσεων των μερών στο πλαίσιο των διεθνών συνθηκών και συμφωνιών για τον αφοπλισμό και τη μη διάδοση των όπλων, και άλλων συναφών διεθνών υποχρεώσεών τους. 
            
            
            
               Μεσοπρόθεσμες προτεραιότητες
            
            
               Συνεργασία για την εμβάθυνση της διεθνούς συναίνεσης όσον αφορά την καταπολέμηση της τρομοκρατίας με βάση τα ανθρώπινα δικαιώματα, συμπεριλαμβανομένου του νομικού ορισμού των τρομοκρατικών ενεργειών, μεταξύ άλλων με την προώθηση της συμφωνίας για μια Γενική Σύμβαση για τη διεθνή τρομοκρατία.
            
            
               Συνεργασία σε τελωνειακούς ελέγχους βάσει κινδύνου για την εξασφάλιση της προστασίας και της ασφάλειας εισαγόμενων και εξαγόμενων ή υπό διαμετακόμιση εμπορευμάτων.
            
            
               Αντιμετώπιση του παράνομου εμπορίου φορητών όπλων και ελαφρού οπλισμού, συμπεριλαμβανομένων των πυρομαχικών τους, στο πλαίσιο των υφιστάμενων διεθνών συμφωνιών και των αποφάσεων του Συμβουλίου Ασφαλείας των Ηνωμένων Εθνών, καθώς και των δεσμεύσεων που έχουν αναληφθεί βάσει άλλων διεθνών πράξεων που εφαρμόζονται σε αυτόν τον τομέα.
            
            
               Συνέχιση της συνεργασίας στον τομέα του ελέγχου των εξαγωγών συμβατικών όπλων, βάσει της κοινής θέσης της ΕΕ για τον έλεγχο των εξαγωγών στρατιωτικής τεχνολογίας και εξοπλισμού. Ανάπτυξη συνεργασίας για την καταπολέμηση της εμπορίας όπλων και την καταστροφή αποθεμάτων.
            
            
               Συνέχιση της συμβολής στην εφαρμογή της συνθήκης περί μη διάδοσης των πυρηνικών όπλων και στους τρεις πυλώνες της, κατά τρόπο ισορροπημένο.
            
            
            
               Ειρηνική διευθέτηση συγκρούσεων
            
            
               Βραχυπρόθεσμες προτεραιότητες
            
            
               Διατήρηση αποτελεσματικής συνεργασίας μεταξύ της ΕΕ και της Γεωργίας για τη διευθέτηση της σύγκρουσης εντός των συμφωνημένων πλαισίων, συμπεριλαμβανομένων διαβουλεύσεων με στόχο την εξεύρεση τρόπων για την κατάλληλη συμμετοχή των γεωργιανών περιοχών της Αμπχαζίας και της περιοχής Tskhnivali/Νότιας Οσετίας στην εμβάθυνση των σχέσεων ΕΕ-Γεωργίας.
            
            
               Διατήρηση της εποικοδομητικής συμμετοχής στις διεθνείς συζητήσεις της Γενεύης, υπό την κοινή προεδρία της ΕΕ, των Ηνωμένων Εθνών και του ΟΑΣΕ, και διασφάλιση της στήριξής των εν λόγω συζητήσεων. 
            
            
               Πλήρης και αποτελεσματική αξιοποίηση του κύρους της αποστολής επιτήρησης της ΕΕ στη Γεωργία προκειμένου να συμβάλει στη σταθερότητα, την ομαλοποίηση και την οικοδόμηση εμπιστοσύνης, μεταξύ άλλων μέσω των μηχανισμών πρόληψης και αντιμετώπισης συμβάντων και μέσω οποιωνδήποτε άλλων κατάλληλων μηχανισμών, μέτρων ή ρυθμίσεων. 
            
         
         
            
               Στήριξη των προσπαθειών για ειρηνική επίλυση των συγκρούσεων, μεταξύ άλλων μέσω επαφών με τους πληθυσμούς των γεωργιανών περιοχών της Αμπχαζίας και της περιοχής Tskhnivali/Νότιας Οσετίας με βάση την πολιτική συμφιλίωσης και δεσμεύσεων της Γεωργίας και την πολιτική μη αναγνώρισης και δεσμεύσεων της ΕΕ.
            
            
               Αξιοποίηση, από κοινού με τους πληθυσμούς που βρίσκονται πέραν των διοικητικών συνόρων, των οφελών και των ευκαιριών που απορρέουν από τη διαδικασία πολιτικής σύνδεσης και οικονομικής ολοκλήρωσης ΕΕ-Γεωργίας, συμπεριλαμβανομένης της ελευθέρωσης του καθεστώτος θεωρήσεων μεταξύ ΕΕ-Γεωργίας.
            
            
               Λήψη κατάλληλων μέτρων για την ενθάρρυνση του εμπορίου, της ελεύθερης κυκλοφορίας και των οικονομικών δεσμών πέραν των διοικητικών συνόρων, συμπεριλαμβανομένης της επανεξέτασης της νομοθεσίας, όπως του νόμου για τα κατεχόμενα εδάφη. 
            
            
               Λήψη μέτρων για να ενισχυθούν οι επαφές μεταξύ των λαών, η οικοδόμηση εμπιστοσύνης και οι προσπάθειες συμφιλίωσης μεταξύ κοινοτήτων που είναι διχασμένες λόγω των συγκρούσεων.
            
            
            
               Μεσοπρόθεσμες προτεραιότητες
            
            
               Συνέχιση των κοινών προσπαθειών που αποσκοπούν στη διασφάλιση της πλήρους εφαρμογής της συμφωνίας των έξι σημείων της 12ης Αυγούστου 2008 και των επακόλουθων μέτρων εφαρμογής της.
            
            
               Συνέχιση των κοινών προσπαθειών για την ουσιαστική διεθνή συμμετοχή στη Γεωργία, περιλαμβανομένης της πλήρους εφαρμογής της εντολής της Αποστολής Επιτήρησης της Ευρωπαϊκής Ένωσης στη Γεωργία.
            
            
               Συνέχιση των εργασιών προκειμένου να επιτραπεί η ασφαλής, αξιοπρεπής και οικειοθελής επιστροφή όλων των εσωτερικά εκτοπισθέντων ατόμων και των προσφύγων στον αρχικό τόπο διαμονής τους, σύμφωνα με τις αρχές του διεθνούς δικαίου.
            
            
               Λήψη μέτρων για την εξεύρεση βιώσιμης λύσης όσον αφορά τις συγκρούσεις, χωρίς να θίγονται οι υφιστάμενες δομές για την αντιμετώπιση των ζητημάτων που συνδέονται με τις συγκρούσεις· η ειρηνική επίλυση των συγκρούσεων θα αποτελεί ένα από τα κεντρικά θέματα στην ημερήσια διάταξη του πολιτικού διαλόγου μεταξύ των μερών, καθώς και του διαλόγου με άλλους σχετικούς διεθνείς παράγοντες·
            
            
            
               Διεθνές Ποινικό Δικαστήριο (ΔΠΔ)
            
            
               Συνέχιση της συνεργασίας με το Διεθνές Ποινικό Δικαστήριο με την εφαρμογή του Καταστατικού της Ρώμης και των σχετικών πράξεών του, λαμβανομένης δεόντως υπόψη της διασφάλισης της ακεραιότητάς του. Συνέχιση της συνεργασίας με το ΔΠΔ όσον αφορά τις έρευνες για τον πόλεμο του Αυγούστου 2008.
            
            
            
               
            
               2.4Δικαιοσύνη, ελευθερία και ασφάλεια
            
            
            
               Μετά τη θέσπιση και έναρξη ισχύος του καθεστώτος ελευθέρωσης των θεωρήσεων, η Γεωργία αναμένεται να συνεχίσει να πληροί τις απαιτήσεις που καθορίζονται στις τέσσερις ενότητες του σχεδίου δράσης για την ελευθέρωση του καθεστώτος των θεωρήσεων της 25ης Φεβρουαρίου 2013. Η αποτελεσματική και βιώσιμη εφαρμογή όλων των κριτηρίων αναφοράς που περιέχονται στο σχέδιο δράσης, συμπεριλαμβανομένων εκείνων που ορίζονται στην ενότητα 3 (Δημόσια τάξη και ασφάλεια), έχει καθοριστική σημασία για τη διατήρηση του καθεστώτος απαλλαγής από την υποχρέωση θεωρήσεων που ισχύει με την ΕΕ. Σε περίπτωση δικαιολογημένης ανησυχίας ως προς την εκπλήρωση συγκεκριμένων κριτηρίων αναφοράς του σχεδίου δράσης, η Γεωργία θα παρέχει πληροφορίες στην Ευρωπαϊκή Ένωση, κατόπιν αιτήματός της.
            
            
            
               Τα μέρη θα συνεργαστούν στους ακόλουθους τομείς:
            
         
         
            
            
               Προστασία δεδομένων προσωπικού χαρακτήρα 
            
            
               Βραχυπρόθεσμες προτεραιότητες
            
            
               Διασφάλιση υψηλού επιπέδου προστασίας των δεδομένων προσωπικού χαρακτήρα σύμφωνα με τα ευρωπαϊκά πρότυπα και λήψη πρακτικών μέτρων για την εγγύηση του σεβασμού του δικαιώματος στην προστασία των δεδομένων προσωπικού χαρακτήρα, μεταξύ άλλων και στον τομέα της ποινικής δικαιοσύνης· διασφάλιση της εφαρμογής των προτύπων προστασίας δεδομένων στον δημόσιο και στον ιδιωτικό τομέα.
            
            
            
               Μεσοπρόθεσμες προτεραιότητες
            
            
               Συνέχιση της ενίσχυσης της ικανότητας της αρχής προστασίας δεδομένων (Γραφείο Επιθεωρητή) και παρακολούθηση της εφαρμογής των προτύπων προστασίας δεδομένων.
            
            
               Συνέχιση της εφαρμογής του νομικού πλαισίου σχετικά με την προστασία των δεδομένων προσωπικού χαρακτήρα σε όλους τους τομείς, με σκοπό τη διασφάλιση υψηλού επιπέδου προστασίας των δεδομένων σύμφωνα με τις ευρωπαϊκές πράξεις και τα ευρωπαϊκά πρότυπα. 
            
            
            
            
               Μετανάστευση και άσυλο
            
            
               Βραχυπρόθεσμες προτεραιότητες
            
            
               Διασφάλιση της πλήρους λειτουργικότητας του ενοποιημένου αναλυτικού συστήματος για τη μετανάστευση και του συστήματος ανάλυσης κινδύνου σε θέματα μετανάστευσης, καθώς και υποβολή εκθέσεων σχετικά με τις συνακόλουθες βελτιώσεις στην ανάλυση δεδομένων μετανάστευσης και στην αξιολόγηση των κινδύνων. 
            
            
            
               Μεσοπρόθεσμες προτεραιότητες
            
            
               Αποτελεσματική εφαρμογή της στρατηγικής της Γεωργίας για τη μετανάστευση 2016-2020 και του συνοδευτικού σχεδίου δράσης.
            
            
               Επικαιροποίηση της διαδικασίας προσδιορισμού των χαρακτηριστικών της μετανάστευσης της Γεωργίας σε τακτική βάση (τουλάχιστον ανά διετία).
            
            
               Συνέχιση της αποτελεσματικής εφαρμογής της συμφωνίας επανεισδοχής ΕΕ-Γεωργίας και διασφάλιση της ομαλής μεταφοράς των κέντρων κινητικότητας και των δραστηριοτήτων επανένταξης στο κρατικό πρόγραμμα της Γεωργίας για την επανένταξη.
            
            
               Ανάπτυξη μηχανισμών για την αντιμετώπιση της παράτυπης μετανάστευσης και την προώθηση της νόμιμης μετανάστευσης, μεταξύ άλλων και μέσω συνεχών και στοχευμένων εκστρατειών ενημέρωσης για τα δικαιώματα και τις υποχρεώσεις των μεταναστών, τους κανόνες που διέπουν την πρόσβασή τους στην αγορά εργασίας της ΕΕ και την ευθύνη για τυχόν παραβίαση των δικαιωμάτων στο πλαίσιο του καθεστώτος απαλλαγής από την υποχρέωση θεώρησης.
            
            
               Συνέχιση της ανάπτυξης πρακτικής συνεργασίας στο πλαίσιο της εταιρικής σχέσης στον τομέα της κινητικότητας μεταξύ ΕΕ-Γεωργίας.
            
         
         
            
            
            
               Διαχείριση των συνόρων
            
            
               Βραχυπρόθεσμες προτεραιότητες
            
            
               Υποβολή έκθεσης προόδου σχετικά με τη σταδιακή κατάργηση της χρήσης γεωργιανών μη βιομετρικών διαβατηρίων σύμφωνα με το σχέδιο δράσης για την ελευθέρωση του καθεστώτος των θεωρήσεων.
            
            
            
               Μεσοπρόθεσμες προτεραιότητες
            
            
               Αποτελεσματική εφαρμογή της στρατηγικής της Γεωργίας για την ολοκληρωμένη διαχείριση των συνόρων 2014-2018 και του συνοδευτικού σχεδίου δράσης. 
            
            
               Διατήρηση υψηλής ποιότητας συνοριακών ελέγχων και επιτήρησης των συνόρων με τη βοήθεια του συστήματος αναφοράς και διαχείρισης της μετανάστευσης στα σύνορα (BMARS) και την υλοποίηση του έργου του συστήματος διαχείρισης συνοριακών επιχειρήσεων (BOMS).
            
            
               Πρόοδος ως προς την οριοθέτηση των κρατικών συνόρων με τις γειτονικές χώρες. 
            
            
            
               Καταπολέμηση του οργανωμένου εγκλήματος
            
            
               Βραχυπρόθεσμες προτεραιότητες
            
            
               Εκπόνηση σχεδίου δράσης για την καταπολέμηση της εμπορίας ανθρώπων για την περίοδο μετά το 2016 και συνέχιση των δραστηριοτήτων ανάπτυξης της ικανότητας των κρατικών αρχών όσον αφορά τον προδραστικό εντοπισμό και την αποτελεσματική διερεύνηση υποθέσεων εμπορίας ανθρώπων.
            
            
               Παρακολούθηση και υποβολή εκθέσεων σχετικά με την αποτελεσματικότητα του προδραστικού εντοπισμού και της διερεύνησης υποθέσεων εμπορίας ανθρώπων.
            
            
            
               Μεσοπρόθεσμες προτεραιότητες
            
            
               Συνέχιση των προσπαθειών στον τομέα της πρόληψης και της καταπολέμησης του οργανωμένου εγκλήματος. 
            
            
               Για την αποτελεσματική αντιμετώπιση του οργανωμένου εγκλήματος, περαιτέρω ανάπτυξη της συνεργασίας μεταξύ των κρατών μελών της ΕΕ και των υπηρεσιών επιβολής του νόμου της Γεωργίας, εφαρμογή της συμφωνίας συνεργασίας με την Ευρωπόλ μόλις συναφθεί, καθώς και συνέχιση της συνεργασίας με τη CEPOL για σκοπούς κατάρτισης στον τομέα της επιβολής του νόμου. 
            
            
               Ενίσχυση της συνεργασίας για την καταπολέμηση του εγκλήματος στον κυβερνοχώρο, καθώς και παροχή σχετικής κατάρτισης στον τομέα της επιβολής του νόμου στις αρχές της Γεωργίας. 
            
         
         
            
            
               Καταπολέμηση των παράνομων ναρκωτικών
            
            
               Βραχυπρόθεσμες προτεραιότητες
            
            
               Εφαρμογή της εθνικής στρατηγικής και του σχεδίου δράσης για την καταπολέμηση των ναρκωτικών 2016-2017.
            
            
            
               Μεσοπρόθεσμες προτεραιότητες
            
            
               Συνέχιση της διασφάλισης ισορροπημένης και ολοκληρωμένης προσέγγισης για θέματα σχετικά με τα ναρκωτικά, προκειμένου να αντιμετωπιστούν οι επιπτώσεις στην υγεία και οι κοινωνικές επιπτώσεις της τοξικομανίας, καθώς και διασφάλιση αποτελεσματικότερης πρόληψης και συνεργασίας για τη μείωση της προμήθειας, της διακίνησης και της ζήτησης παράνομων ναρκωτικών.
            
            
               Συνέχιση του τακτικού διαλόγου που εντάσσεται στον διάλογο για τα ναρκωτικά, ο οποίος διεξάγεται στο πλαίσιο της ανατολικής εταιρικής σχέσης. 
            
            
               Περαιτέρω ανάπτυξη της συνεργασίας και της ανταλλαγής πληροφοριών, μεταξύ άλλων και μέσω της βέλτιστης δυνατής αξιοποίησης του μνημονίου συνεννόησης μεταξύ του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ) και του Υπουργείου Δικαιοσύνης της Γεωργίας.
            
            
            
               Νομιμοποίηση εσόδων από παράνομες δραστηριότητες και χρηματοδότηση της τρομοκρατίας
            
            
               Βραχυπρόθεσμες προτεραιότητες
            
            
               Εναρμόνιση της νομοθεσίας της Γεωργίας με την τέταρτη οδηγία για την καταπολέμηση της νομιμοποίησης εσόδων από παράνομες δραστηριότητες.
            
            
               Παρακολούθηση και υποβολή στοιχείων σχετικά με τον αριθμό των εκδιδόμενων διαταγών δέσμευσης και δήμευσης και σχετικά με την εκτιμώμενη αξία των περιουσιακών στοιχείων που δεσμεύονται και δημεύονται, προκειμένου να διασφαλιστεί η αποτελεσματική εφαρμογή της νομοθεσίας της Γεωργίας σχετικά με τη δήμευση περιουσιακών στοιχείων από εγκληματικές δραστηριότητες. 
            
            
            
               Μεσοπρόθεσμες προτεραιότητες
            
            
               Συνέχιση των προσπαθειών για την περαιτέρω ανάπτυξη του νομικού και θεσμικού πλαισίου για την πρόληψη και την καταπολέμηση της νομιμοποίησης εσόδων από παράνομες δραστηριότητες και της χρηματοδότησης της τρομοκρατίας, μεταξύ άλλων και μέσω της εναρμόνισης με τη νομοθεσία της ΕΕ στους τομείς αυτούς. 
            
            
               Συνέχιση της εφαρμογής προτύπων στις συστάσεις της ομάδας χρηματοοικονομικής δράσης (FATF) για τη χρηματοδότηση της τρομοκρατίας.
            
            
               Ενίσχυση της επιχειρησιακής συνεργασίας για κατασχέσεις, ανάκτηση περιουσιακών στοιχείων και διαχείριση περιουσιακών στοιχείων μέσω της αποτελεσματικής επικοινωνίας και ανταλλαγής βέλτιστων πρακτικών μεταξύ των αρχών της Γεωργίας και των υπηρεσιών ανάκτησης περιουσιακών στοιχείων της ΕΕ.
            
            
         
         
            
               
            
               Συνεργασία για την καταπολέμηση της τρομοκρατίας
            
            
               Μεσοπρόθεσμες προτεραιότητες
            
            
               Σύναψη της επιχειρησιακής συμφωνίας μεταξύ της Γεωργίας και της Ευρωπόλ για τη διευκόλυνση της ανταλλαγής πληροφοριών σχετικά με τρομοκρατικές οργανώσεις και ομάδες, τις δραστηριότητές τους και τα δίκτυα υποστήριξής τους.
            
            
               Υπογραφή και κύρωση όλων των σχετικών διεθνών πράξεων.
            
            
            
               Νομική συνεργασία 
            
            
               Βραχυπρόθεσμες προτεραιότητες
            
            
               Λήψη αποτελεσματικών και εντατικών μέτρων για την υπογραφή και την προώθηση της εφαρμογής της επιχειρησιακής συμφωνίας με την Eurojust.
            
            
            
               Μεσοπρόθεσμες προτεραιότητες
            
            
               Ενίσχυση της δικαστικής συνεργασίας σε αστικές και εμπορικές υποθέσεις με την προσχώρηση στις πολυμερείς συμβάσεις για τη δικαστική συνεργασία σε αστικές υποθέσεις και την εφαρμογή τους, ιδίως τις βασικές συμβάσεις της Συνδιάσκεψης της Χάγης για το ιδιωτικό διεθνές δίκαιο στον τομέα της δικαστικής συνεργασίας, καθώς και της προστασίας των παιδιών, όπως η σύμβαση του 1965 σχετικά με την επίδοση και κοινοποίηση στο εξωτερικό δικαστικών και εξώδικων πράξεων σε αστικές ή εμπορικές υποθέσεις, η σύμβαση του 1970 για τη συλλογή αποδεικτικών στοιχείων στην αλλοδαπή σε αστικές ή εμπορικές υποθέσεις, η σύμβαση του 2005 για τις συμφωνίες παρέκτασης της δικαιοδοσίας και η σύμβαση της Χάγης του 2007 για τη διατροφή παιδιών και άλλες μορφές οικογενειακής διατροφής, καθώς και το πρωτόκολλό της σχετικά με το εφαρμοστέο δίκαιο στις υποχρεώσεις διατροφής.
            
            
               Ενίσχυση της δικαστικής συνεργασίας σε ποινικές υποθέσεις με την προσχώρηση στις σχετικές συμβάσεις, ιδίως εκείνες του Συμβουλίου της Ευρώπης, και την εφαρμογή τους.
            
            
            
               2.5Εμπόριο και συναφή με το εμπόριο θέματα και βιώσιμη ανάπτυξη
               
            
               Η εκτενής και ολοκληρωμένη ζώνη ελεύθερων συναλλαγών αποτελεί εκτενές μέρος της συμφωνίας σύνδεσης. Ως εκ τούτου, αναμένεται ότι η εφαρμογή αυτού του μέρους, που περιέχεται στον Τίτλο IV (ΕΜΠΟΡΙΟ ΚΑΙ ΣΥΝΑΦΗ ΜΕ ΤΟ ΕΜΠΟΡΙΟ ΘΕΜΑΤΑ), θα έχει προτεραιότητα ανάλογη με τη σημασία του στο συνολικό πλαίσιο της συμφωνίας σύνδεσης και στο πλαίσιο των σχέσεων ΕΕ-Γεωργίας. 
            
            
               Τα μέρη θα συνεργαστούν για να στηρίξουν τη Γεωργία στην καθιέρωση μιας πλήρως λειτουργούσας οικονομίας της αγοράς και τη σταδιακή προσέγγιση των πολιτικών της με τις πολιτικές της ΕΕ σύμφωνα με τις κατευθυντήριες αρχές της μακροοικονομικής σταθερότητας, της εξυγίανσης των δημόσιων οικονομικών, ενός εύρωστου χρηματοπιστωτικού συστήματος και βιώσιμου ισοζυγίου πληρωμών. Για τον σκοπό αυτό, θα διασφαλίσουν την παρακολούθηση των εξελίξεων των μακροοικονομικών μεγεθών, την εξέταση των βασικών προκλήσεων σε θέματα πολιτικής και την ανταλλαγή πληροφοριών σχετικά με βέλτιστες πρακτικές, με την ενίσχυση του τακτικού διαλόγου για μακροοικονομικά θέματα, με σκοπό τη βελτίωση της ποιότητας όσον αφορά τη χάραξη οικονομικής πολιτικής. 
            
            
            
               Επιπλέον, τα μέρη συμφωνούν να συνεργαστούν με στόχο να επιτευχθούν τα εξής:
            
            
         
         
            
               Μεσοπρόθεσμες προτεραιότητες 
            
            
               Ενίσχυση της ανεξαρτησίας και των ρυθμιστικών εξουσιών της Εθνικής Τράπεζας της Γεωργίας και ανταλλαγή πείρας με την ΕΕ, μεταξύ άλλων και από την ΕΚΤ, σχετικά με τη νομισματική και συναλλαγματική πολιτική, καθώς και σχετικά με τις πολιτικές για τη ρύθμιση και την εποπτεία του χρηματοπιστωτικού και του τραπεζικού τομέα, με στόχο την περαιτέρω ανάπτυξη των ικανοτήτων της Γεωργίας σε αυτούς τους τομείς.
            
            
               Βελτίωση της βιωσιμότητας και της διαχείρισης των δημόσιων οικονομικών, με την εφαρμογή δημοσιονομικών μεταρρυθμίσεων. 
            
            
               Ανάπτυξη ενός βιώσιμου, ολοκληρωμένου και άρτια στοχοθετημένου δικτύου κοινωνικής προστασίας.
            
            
            
               Εμπορευματικές συναλλαγές
            
            
               Τα μέρη θα συνεργαστούν για την εφαρμογή των διατάξεων της συμφωνίας σύνδεσης σχετικά με την πρόσβαση των εμπορευμάτων στην αγορά, ιδίως μέσω κοινών διαβουλεύσεων, με στόχο να επιτευχθούν τα εξής:
            
            
            
               Βραχυπρόθεσμες προτεραιότητες
            
            
               Περαιτέρω βελτιώσεις στον τομέα των στατιστικών για το εμπόριο.
            
            
               Διασφάλιση ότι δεν θα αυξηθούν οι εισαγωγικοί δασμοί που εφαρμόζονται επί του παρόντος στις συναλλαγές μεταξύ των μερών μετά την έναρξη ισχύος της συμφωνίας (ρήτρα αναστολής).
            
            
            
            
               Μεσοπρόθεσμες προτεραιότητες
            
            
               Παροχή στήριξης στη Γεωργία ώστε να αυξήσει τη διαφοροποίηση της δομής των εξαγωγών της, συμπεριλαμβανομένης της εξαγωγής νέων προϊόντων στην αγορά της ΕΕ.
            
            
               Στενή συνεργασία προκειμένου να εφαρμοστεί αποτελεσματικά ο μηχανισμός κατά της καταστρατήγησης.
            
            
               Παροχή βοήθειας στη Γεωργία κατά τον σχεδιασμό και την εφαρμογή νομοθεσίας που ενδεχομένως προτίθεται να θεσπίσει σχετικά με την πρόσβαση στην αγορά ή άλλα σχετικά ζητήματα (π.χ. μέτρα εμπορικής άμυνας). 
            
            
               Διασφάλιση της ανταλλαγής πληροφοριών σχετικά με τις εξελίξεις όσον αφορά την πρόσβαση στην αγορά και την πολιτική για την πρόσβαση στην αγορά.
            
            
            
               Τεχνικοί κανονισμοί, τυποποίηση και σχετική υποδομή 
            
         
         
            
               Τα μέρη θα συνεργαστούν στον τομέα των προτύπων, των τεχνικών κανονισμών, της μετρολογίας, της εποπτείας της αγοράς, της διαπίστευσης και της διαπίστωσης της συμμόρφωσης για την επίτευξη σταδιακής προσέγγισης αυτών των συστημάτων με τα αντίστοιχα συστήματα της ΕΕ, όπως προβλέπεται στη συμφωνία σύνδεσης. Στο πλαίσιο της συνεργασίας θα περιλαμβάνονται τα εξής:
            
            
            
               Μεσοπρόθεσμες προτεραιότητες 
            
            
               Κατάρτιση νομοθεσίας την οποία η Γεωργία ανέλαβε τη δέσμευση να εφαρμόσει βάσει της συμφωνίας σύνδεσης, όπως προβλέπεται στη στρατηγική της για τα τεχνικά εμπόδια στο εμπόριο.
            
            
               Ανάπτυξη υποδομής σχετικά με τη διαχείριση των προτύπων, των τεχνικών κανονισμών, της μετρολογίας, της εποπτείας της αγοράς, της διαπίστευσης και των διαδικασιών διαπίστωσης της συμμόρφωσης.
            
            
               Διευκόλυνση της προετοιμασίας και της προσαρμογής των ενδιαφερομένων, συμπεριλαμβανομένων των οικονομικών φορέων, για την εφαρμογή της εναρμονισμένης νομοθεσίας. 
            
            
               Συνέχιση της εφαρμογής της στρατηγικής εποπτείας της αγοράς για τα βιομηχανικά προϊόντα.
            
            
               Στον τομέα της εποπτείας της αγοράς, ενίσχυση των διοικητικών ικανοτήτων των σχετικών κρατικών θεσμών της Γεωργίας και των φορέων εποπτείας της αγοράς.
            
            
               Περαιτέρω κατάρτιση του προσωπικού για τη διοίκηση υπεύθυνων κυβερνητικών φορέων και υπηρεσιών.
            
            
               Ανταλλαγή πληροφοριών για όλες τις σχετικές πτυχές των στρατηγικών της Γεωργίας στους τομείς των τεχνικών εμποδίων στο εμπόριο και της εποπτείας της αγοράς, περιλαμβανομένων των προθεσμιών, κατά περίπτωση.
            
            
            
               Υγειονομικά και φυτοϋγειονομικά μέτρα
            
            
               Τα μέρη θα συνεργαστούν για την προετοιμασία της προσέγγισης των υγειονομικών και φυτοϋγειονομικών νομοθετικών διατάξεων της Γεωργίας για τα τρόφιμα και τις ζωοτροφές, την υγεία των φυτών, καθώς και την υγεία και την καλή μεταχείριση των ζώων, όπως και των σχετικών πρακτικών, με εκείνες της ΕΕ, όπως καθορίζεται στα σχετικά παραρτήματα της συμφωνίας σύνδεσης. Στο πλαίσιο της συνεργασίας θα περιλαμβάνονται τα εξής:
            
            
            
               Βραχυπρόθεσμες προτεραιότητες
            
            
               Υποστήριξη του συστήματος έγκαιρης προειδοποίησης για την ασφάλεια των τροφίμων και των ζωοτροφών, την υγεία των ζώων και των φυτών.
            
            
               Οργάνωση εκστρατειών ενημέρωσης αρμόδιων υπηρεσιών, επιχειρήσεων και ΜΚΟ όσον αφορά τις απαιτήσεις πρόσβασης στην αγορά της ΕΕ, καθώς και ενημέρωσης της κοινωνίας των πολιτών σχετικά με τις πτυχές της ασφάλειας των τροφίμων και των ζωοτροφών που αφορούν τους καταναλωτές. 
            
            
               Παροχή περαιτέρω τεχνικών συμβουλών και στήριξης από την ΕΕ στη Γεωργία κατά την εκπόνηση και την εφαρμογή της νομοθεσίας, συμπεριλαμβανομένης της κατάρτισης του σχετικού προσωπικού, με την παροχή στήριξης στην αρμόδια αρχή για τη δημιουργία ικανοτήτων και την υποστήριξη της βελτίωσης της εργαστηριακής ικανότητας, σύμφωνα με τις απαιτήσεις της ΕΕ.
            
            
               Ενίσχυση της ικανότητας προσαρμογής των επιχειρήσεων της Γεωργίας για την εφαρμογή της εναρμονισμένης νομοθεσίας.
            
            
         
         
            
               
            
               Μεσοπρόθεσμες προτεραιότητες 
            
            
               Στήριξη της Γεωργίας για την ενίσχυση της ανάλυσης κινδύνου στον τομέα της υγειονομικής και φυτοϋγειονομικής προστασίας. Διασφάλιση της διενέργειας κτηνιατρικών και φυτοϋγειονομικών ελέγχων, καθώς και ελέγχων ασφάλειας των τροφίμων στους συνοριακούς σταθμούς ελέγχου.
            
            
               Βελτίωση της ικανότητας προσαρμογής των επιχειρήσεων της Γεωργίας για την εφαρμογή της εναρμονισμένης νομοθεσίας. 
            
            
            
               Διευκόλυνση των τελωνειακών διαδικασιών και των εμπορικών συναλλαγών
            
            
               Τα μέρη θα συνεργαστούν για την προετοιμασία της εναρμόνισης της νομοθεσίας της Γεωργίας με το κεκτημένο της ΕΕ και με τα διεθνή πρότυπα που παρατίθενται στο σχετικό παράρτημα της συμφωνίας σύνδεσης. Η εναρμόνιση θα πρέπει να βασιστεί στον ενωσιακό τελωνειακό κώδικα, ο οποίος εφαρμόζεται από την 1η Μαΐου 2016.
            
            
            
               Βραχυπρόθεσμες προτεραιότητες
            
            
               Συνέχιση της εφαρμογής του στρατηγικού πλαισίου για την τελωνειακή συνεργασία.
            
            
               Εναρμόνιση της νομοθεσίας της Γεωργίας σχετικά με την τελωνειακή επιβολή των δικαιωμάτων διανοητικής ιδιοκτησίας με το κεκτημένο της ΕΕ, όπως προβλέπεται στη συμφωνία σύνδεσης. 
            
            
            
               Μεσοπρόθεσμες προτεραιότητες
            
            
               Εναρμόνιση του συστήματος εγκεκριμένων οικονομικών φορέων της Γεωργίας με το σύστημα της ΕΕ.
            
            
               Συνέχιση του εκσυγχρονισμού των τελωνειακών αρχών της Γεωργίας.
            
            
               Συνέχιση της απλούστευσης και του εκσυγχρονισμού των τελωνειακών διαδικασιών.
            
            
               Παροχή συνδρομής στη Γεωργία κατά την προσχώρησή της στη σύμβαση περί κοινού καθεστώτος διαμετακόμισης.
            
            
               Συνεργασία στον τελωνειακό έλεγχο βάσει ανάλυσης κινδύνου και ανταλλαγή σχετικών πληροφοριών που συμβάλλει στη βελτιωμένη διαχείριση των κινδύνων και στην ασφάλεια των αλυσίδων εφοδιασμού, τη διευκόλυνση του νόμιμου εμπορίου, και την ασφάλεια και προστασία των εισαγόμενων, εξαγόμενων ή υπό διαμετακόμιση εμπορευμάτων.
            
            
               Ενίσχυση του διαλόγου για την καταπολέμηση της απάτης ώστε να αποτρέπονται παράνομες εμπορικές συναλλαγές, μεταξύ άλλων και προϊόντων που υπόκεινται σε ειδικό φόρο κατανάλωσης, ιδίως μέσω ενισχυμένης συνεργασίας στο πλαίσιο του πρωτοκόλλου για αμοιβαία διοικητική συνδρομή σε τελωνειακά ζητήματα. 
            
            
               Εξέταση της προοπτικής της αμοιβαίας αναγνώρισης του συστήματος εγκεκριμένων οικονομικών φορέων όπως προβλέπεται στη συμφωνία σύνδεσης. 
            
         
         
            
            
               Κανόνες καταγωγής
            
            
               Τα μέρη θα συνεργαστούν για την εφαρμογή των κανόνων καταγωγής που ορίζονται στο σχετικό πρωτόκολλο της συμφωνίας σύνδεσης και απορρέουν από την προσχώρηση της Γεωργίας στην περιφερειακή σύμβαση για πανευρωμεσογειακούς προτιμησιακούς κανόνες καταγωγής. Η συνεργασία αυτή θα περιλαμβάνει εργασίες όσον αφορά τα εξής:
            
            
            
               Βραχυπρόθεσμες προτεραιότητες
            
            
               Συζήτηση επί των διαδικασιών που εφαρμόζουν οι τελωνειακές υπηρεσίες της Γεωργίας για την πιστοποίηση και τον έλεγχο της καταγωγής των εμπορευμάτων.
            
            
            
               Μεσοπρόθεσμες προτεραιότητες
            
            
               Υποκατάσταση του ισχύοντος πρωτοκόλλου για τους κανόνες καταγωγής (πρωτόκολλο 2 της συμφωνίας σύνδεσης) με παραπομπή στην πανευρωμεσογειακή σύμβαση για τους κανόνες καταγωγής μετά την προσχώρηση της Γεωργίας.
            
            
               Συνέχιση της παροχής κατάρτισης στην τελωνειακή υπηρεσία της Γεωργίας σε θέματα πιστοποίησης και ελέγχου της προτιμησιακής καταγωγής.
            
            
            
               Εγκατάσταση, εμπόριο στον τομέα των υπηρεσιών και ηλεκτρονικό εμπόριο
            
            
               Τα μέρη θα συνεχίσουν τον διάλογο για την εγκατάσταση, το εμπόριο στον τομέα των υπηρεσιών και το ηλεκτρονικό εμπόριο σύμφωνα με τις σχετικές διατάξεις της συμφωνίας σύνδεσης. Επιπλέον, τα μέρη θα προετοιμάσουν την υλοποίηση των δεσμεύσεων που έχουν αναλάβει στους τομείς των υπηρεσιών, όπως προβλέπεται στα σχετικά παραρτήματα της συμφωνίας σύνδεσης. Στο πλαίσιο αυτό θα περιλαμβάνεται η παροχή κατάρτισης και η δημιουργία επαρκούς διοικητικής ικανότητας για την υλοποίηση της προγραμματισμένης νομοθετικής εναρμόνισης, καθώς και η διασφάλιση τακτικών ανταλλαγών πληροφοριών όσον αφορά τις προβλεπόμενες και τις τρέχουσες νομοθετικές εργασίες σε τομείς που έχουν επιλεγεί προς εναρμόνιση.
            
            
            
               Ανταλλαγή πληροφοριών και πείρας σχετικά με την ανάπτυξη διαλειτουργικών πλατφορμών ηλεκτρονικού εμπορίου.
            
            
               Ανταλλαγή πληροφοριών και πείρας σχετικά με την ευαισθητοποίηση των ενδιαφερόμενων μερών όσον αφορά την εφαρμογή των βασικών αρχών της οδηγίας για τις ταχυδρομικές υπηρεσίες, ειδικότερα της υποχρέωσης παροχής καθολικής ταχυδρομικής υπηρεσίας, καθώς και άλλης πολιτικής για τον ταχυδρομικό τομέα.
            
            
            
               Τρέχουσες πληρωμές και κυκλοφορία κεφαλαίων
            
            
               Τα μέρη θα συνεχίσουν τον διάλογο σχετικά με την κυκλοφορία κεφαλαίων και τις πληρωμές, ειδικότερα με στόχο την παρακολούθηση της συμμόρφωσης με όλες τις υφιστάμενες δεσμεύσεις και την προετοιμασία της εφαρμογής της συμφωνίας σύνδεσης. 
            
            
         
         
            
               
            
               Δημόσιες Συμβάσεις
            
            
               Τα μέρη θα συνεργαστούν για τις προετοιμασίες της Γεωργίας ενόψει της εφαρμογής του κεφαλαίου της συμφωνίας σύνδεσης το οποίο αφορά τις δημόσιες συμβάσεις, καθώς και των σχετικών μεταρρυθμίσεων. Στο πλαίσιο αυτό θα περιλαμβάνονται οι εξής εργασίες:
            
            
            
               Μεσοπρόθεσμες προτεραιότητες 
            
            
               Παροχή ακριβούς και έγκαιρης πληροφόρησης σχετικά με το προγραμματιζόμενο νομοθετικό έργο που επηρεάζει την πολιτική για τις δημόσιες συμβάσεις και την εφαρμογή των σχετικών διατάξεων, τόσο για τη νομοθετική εναρμόνιση όσο και για τη σύσταση θεσμικών δομών στον τομέα των δημόσιων συμβάσεων. Η κυβέρνηση της Γεωργίας ήδη ενέκρινε συνολικό χάρτη πορείας στις 31 Μαρτίου 2016, ο οποίος καλύπτει πέντε φάσεις δράσεων που πρέπει να υλοποιηθούν κατά τη διάρκεια της περιόδου από το 2016 έως το 2022. Τα μέρη θα συζητήσουν περαιτέρω για τον χάρτη πορείας, με στόχο επίσης τη διασφάλιση της εναρμόνισης της νομοθεσίας της Γεωργίας για τις δημόσιες συμβάσεις με το κεκτημένο της ΕΕ για τις δημόσιες συμβάσεις, όπως προβλέπεται στη συμφωνία σύνδεσης. 
            
            
            
               Δικαιώματα διανοητικής ιδιοκτησίας (ΔΔΙ)
            
            
               Τα μέρη θα συνεργαστούν για τις προετοιμασίες της Γεωργίας για την εναρμόνιση της νομοθεσίας της με το κεκτημένο της ΕΕ και με τα διεθνή πρότυπα στον τομέα της προστασίας των δικαιωμάτων διανοητικής ιδιοκτησίας, όπως προβλέπεται στη συμφωνία σύνδεσης. Η συνεργασία θα περιλαμβάνει τα εξής:
            
            
            
               Μεσοπρόθεσμες προτεραιότητες
            
            
               Διασφάλιση υψηλού επιπέδου προστασίας και επιβολής των ΔΔΙ για τους κατόχους δικαιωμάτων από αμφότερα τα μέρη. 
            
            
               Ενίσχυση της ικανότητας επιβολής του νόμου από τους αρμόδιους κυβερνητικούς φορείς ή εκτελεστικούς οργανισμούς, καθώς και διασφάλιση της ορθής λειτουργίας του δικαστικού συστήματος ώστε να εγγυάται στους κατόχους δικαιωμάτων πρόσβαση στη δικαιοσύνη και εφαρμογή κυρώσεων. 
            
            
               Υποστήριξη της λειτουργίας του Εθνικού Κέντρου Διανοητικής Ιδιοκτησίας της Γεωργίας «Sakpatenti» προκειμένου να διασφαλιστεί η προστασία των δικαιωμάτων βιομηχανικής ιδιοκτησίας και των δικαιωμάτων πνευματικής ιδιοκτησίας. Επέκταση της συνεργασίας με τις αρχές τρίτων χωρών και με βιομηχανικές ενώσεις. 
            
            
               Λήψη μέτρων ώστε να αυξηθεί η ευαισθητοποίηση του κοινού στον τομέα της προστασίας της διανοητικής και βιομηχανικής ιδιοκτησίας και την εξασφάλιση αποτελεσματικού διαλόγου με τους κατόχους δικαιωμάτων.
            
            
               Λήψη αποτελεσματικών μέτρων κατά της παραποίησης και της πειρατείας, συμπεριλαμβανομένης της παραγωγής στατιστικών στοιχείων σχετικά με τις εν λόγω δραστηριότητες τα οποία θα πρέπει να ανταλλάσσονται μεταξύ των μερών. 
            
            
            
               Ανταγωνισμός
            
            
               Μεσοπρόθεσμες προτεραιότητες
            
            
               Τα μέρη θα συνεργαστούν για την εφαρμογή του κεφαλαίου περί ανταγωνισμού της συμφωνίας σύνδεσης, καθώς και των σχετικών μεταρρυθμίσεων. Η συνεργασία θα καλύπτει το θεσμικό πλαίσιο και τη σχετική διοικητική ικανότητα της Γεωργίας όσον αφορά τη διασφάλιση της αποτελεσματικής εφαρμογής της σχετικής νομοθεσίας, καθώς και την ενίσχυση του διαλόγου όσον αφορά την επιβολή της νομοθεσίας στον τομέα του ανταγωνισμού και σχετικές νομοθετικές διατάξεις.
            
         
         
            
            
               Διαφάνεια
            
            
               Βραχυπρόθεσμες προτεραιότητες
            
            
               Τα μέρη θα δώσουν ιδιαίτερη προσοχή στη συνεργασία κατά την προετοιμασία της υλοποίησης των δεσμεύσεων όσον αφορά τη διαφάνεια στη χάραξη πολιτικής σχετικής με το εμπόριο. Τα μέρη θα προβούν σε συζήτηση ορθών πρακτικών και εκατέρωθεν εμπειριών διαφανούς χάραξης πολιτικής, σε ανταλλαγή πληροφοριών και παροχή σχετικής κατάρτισης, μεταξύ άλλων σχετικά με τους μηχανισμούς επικοινωνίας και τις διαβουλεύσεις με τους ενδιαφερομένους, καθώς και σε διεξαγωγή σεμιναρίων και άλλων εκδηλώσεων για το ευρύτερο κοινό, με στόχο τη διευκρίνιση της εφαρμογής της συμφωνίας σύνδεσης και της διαδικασίας προσέγγισης.
            
            
            
               Εμπόριο και βιώσιμη ανάπτυξη
            
            
               Μεσοπρόθεσμες προτεραιότητες
            
            
               Τα μέρη θα συνεχίσουν τον διάλογό τους για τα ζητήματα που καλύπτονται από το κεφάλαιο της συμφωνίας σύνδεσης το οποίο αφορά το εμπόριο και τη βιώσιμη ανάπτυξη, ειδικότερα με την ανταλλαγή πληροφοριών για την ανάπτυξη κατάλληλου συστήματος επιθεώρησης εργασίας για όλα τα διεθνή θεμελιώδη εργασιακά πρότυπα, την εφαρμογή του εργατικού κώδικα, την κύρωση και την εφαρμογή πολυμερών περιβαλλοντικών συμφωνιών και την υλοποίηση άλλων δεσμεύσεων που αφορούν τη βιώσιμη ανάπτυξη, καθώς και τη συζήτηση και την ανταλλαγή βέλτιστων πρακτικών σχετικά με τη μελλοντική υλοποίηση των δεσμεύσεων βάσει του κεφαλαίου που αφορά τη συμμετοχή των ενδιαφερομένων και τον διάλογο με την κοινωνία των πολιτών.
            
            
            
               Τα μέρη συμφωνούν ότι οι προτεραιότητες σχετικά με τα δικαιώματα των συνδικαλιστικών ενώσεων και τα βασικά πρότυπα εργασίας που αναφέρονται στο τμήμα 2.2, καθώς και η προτεραιότητα που επισημαίνεται στο τμήμα 2.6 είναι ιδιαίτερα σημαντικές για την εφαρμογή του κεφαλαίου «Εμπόριο και βιώσιμη ανάπτυξη», και επομένως θα πρέπει να εξεταστούν σε σχέση με το παρόν τμήμα της συμφωνίας σύνδεσης.
            
            
               
            
               2.6 Οικονομική ανάπτυξη και ευκαιρίες της αγοράς
            
            
            
               Γεωργία και αγροτική ανάπτυξη 
            
            
            
               Τα μέρη θα συνεργαστούν όσον αφορά τα ακόλουθα:
            
            
            
               Βραχυπρόθεσμες προτεραιότητες
            
            
               Έγκριση της στρατηγικής αγροτικής ανάπτυξης 2017-2020 της Γεωργίας  και εφαρμογή της.
            
            
         
         
            
               Μεσοπρόθεσμες προτεραιότητες
            
            
               Εκσυγχρονισμός και βελτίωση της αποδοτικότητας των θεσμικών οργάνων που είναι αρμόδια για τη γεωργική ανάπτυξη, μεταξύ άλλων με τη συμμετοχή όλων των σχετικών ενδιαφερομένων του τομέα στη διαδικασία αυτή.
            
            
               Διευκόλυνση της σταδιακής υιοθέτησης προτύπων εμπορίας για γεωργικά προϊόντα με σκοπό να ενισχυθεί η ασφάλεια των τροφίμων και να στηριχθεί η εφαρμογή συστημάτων ποιότητας.
            
            
               Βελτίωση της ανταγωνιστικότητας και της βιωσιμότητας της γεωργικής παραγωγής, με την προώθηση οικονομιών κλίμακας μέσω αγορακεντρικών αγροτικών συνεταιρισμών, με την ανάπτυξη συμβουλευτικών συστημάτων και συστημάτων επέκτασης για την αύξηση της παραγωγής και των εξαγωγών, και με τη διευκόλυνση της πρόσβασης σε βιώσιμους πιστωτικούς και χρηματοδοτικούς πόρους για τη γεωργία.
            
            
               Στήριξη της ανάπτυξης αποτελεσματικών αλυσίδων αξίας και στήριξη των ΜΜΕ για την αύξηση της ανταγωνιστικότητάς τους σε επιλεγμένους τομείς με υψηλή εξαγωγική αξία. 
            
            
               Επίτευξη προοδευτικής σύγκλισης και εφαρμογής αποτελεσματικών πολιτικών γεωργικής και αγροτικής ανάπτυξης, βάσει αποδεδειγμένων προτύπων της ΕΕ. 
            
            
               Ενίσχυση της απασχόλησης και των συνθηκών διαβίωσης στις αγροτικές περιοχές με βελτιωμένη διαχείριση των φυσικών πόρων, βελτιωμένες υπηρεσίες και υποδομές και διαφοροποίηση της αγροτικής οικονομίας.
            
            
               Περαιτέρω ανάπτυξη της θεματικής συνεργασίας και της ανταλλαγής πληροφοριών, μεταξύ άλλων με την αξιοποίηση της κοινής δήλωσης σχετικά με τον διάλογο για την περιφερειακή πολιτική μεταξύ της Ευρωπαϊκής Επιτροπής και της κυβέρνησης της Γεωργίας.
            
            
            
               Δημόσιος εσωτερικός δημοσιονομικός έλεγχος και εξωτερικός έλεγχος
            
            
               Τα μέρη θα συνεργαστούν με σκοπό να διασφαλίσουν την ανάπτυξη δημόσιου δημοσιονομικού ελέγχου και εξωτερικού ελέγχου μέσω των εξής:
            
            
            
               Βραχυπρόθεσμες προτεραιότητες
            
            
               Περαιτέρω ανάπτυξη του συστήματος εσωτερικού ελέγχου βάσει αποκεντρωμένων αρμοδιοτήτων διαχείρισης, συμπεριλαμβανομένου λειτουργικά ανεξάρτητου εσωτερικού λογιστικού ελέγχου στις κρατικές αρχές με διασφάλιση της εναρμόνισης με τα γενικώς αποδεκτά διεθνή πρότυπα και πλαίσια και την ορθή πρακτική της ΕΕ.
            
            
            
               Μεσοπρόθεσμες προτεραιότητες
            
            
               Συνέχιση της βελτίωσης του εσωτερικού ελέγχου και του συστήματος εσωτερικού λογιστικού ελέγχου στον δημόσιο τομέα βάσει εκτίμησης της απόκλισης μεταξύ της πραγματικής πρακτικής και των γενικώς αποδεκτών διεθνών προτύπων και πλαισίων και της ορθής πρακτικής της ΕΕ.
            
            
               Εξασφάλιση περαιτέρω ανάπτυξης των καθηκόντων εξωτερικού ελέγχου του Ελεγκτικού Συνεδρίου (Κρατική Υπηρεσία Ελέγχου της Γεωργίας), σύμφωνα με τα γενικώς αποδεκτά διεθνή πρότυπα (INTOSAI).
            
            
            
               Φορολογία
            
         
         
            
               Τα μέρη θα προωθήσουν και θα ενισχύσουν τη συνεργασία με σκοπό τη βελτίωση και την ανάπτυξη του φορολογικού συστήματος και της φορολογικής διοίκησης της Γεωργίας, βάσει των ενωσιακών και διεθνών προτύπων, συμπεριλαμβανομένης της προετοιμασίας για τη σταδιακή προσέγγιση με το κεκτημένο της ΕΕ και τις διεθνείς πράξεις, όπως προβλέπεται στο σχετικό παράρτημα της συμφωνίας σύνδεσης, και ειδικότερα μέσω των εξής:
            
            
               Βελτίωση και απλούστευση της φορολογικής νομοθεσίας.
            
            
               Βελτίωση της διεθνούς συνεργασίας στον φορολογικό τομέα προκειμένου να ενισχυθεί η χρηστή διακυβέρνηση στον εν λόγω τομέα, ήτοι με την εφαρμογή των αρχών της διαφάνειας, την ανταλλαγή πληροφοριών και τον θεμιτό φορολογικό ανταγωνισμό.
            
            
               Βελτίωση της ικανότητας της φορολογικής διοίκησης, ιδίως με τη σταδιακή εφαρμογή ενός περισσότερο στοχοθετημένου συστήματος φορολογικών και λογιστικών ελέγχων βάσει ανάλυσης κινδύνου.
            
            
               Λήψη μέτρων με σκοπό την εναρμόνιση των πολιτικών για την καταπολέμηση της απάτης και του λαθρεμπορίου προϊόντων που υπόκεινται σε ειδικό φόρο κατανάλωσης.
            
            
               Ανάπτυξη συνεργασίας με τις φορολογικές διοικήσεις των κρατών μελών της ΕΕ μέσω της ανταλλαγής νέων εμπειριών και τάσεων στον τομέα της φορολογίας.
            
            
            
               Στατιστικές
            
            
               Τα μέρη θα συνεργαστούν για να προετοιμάσουν την προσέγγιση με το κεκτημένο της ΕΕ στον τομέα των στατιστικών, ιδίως με την:
            
            
            
               Μεσοπρόθεσμες προτεραιότητες
            
            
               Εισαγωγή της υποβολής εκθέσεων ποιότητας για τις περισσότερες στατιστικές έρευνες.
            
            
               Ολοκλήρωση της εισαγωγής της μεθοδολογίας SNA 2008. 
            
            
               Εναρμόνιση της μεθοδολογίας στατιστικών των επιχειρήσεων με τα πρότυπα και τις στατιστικές επιχειρήσεων της ΕΕ με γνώμονα τις μελλοντικές απαιτήσεις δεδομένων όπως προβλέπονται στον κανονισμό-πλαίσιο για την ενσωμάτωση των στατιστικών για τις επιχειρήσεις (FRIBS)· προώθηση της ανταλλαγής εμπειριών με τις χώρες της ΕΕ όσον αφορά την εφαρμογή του FRIBS είναι επιθυμητή για την ενίσχυση της διαδικασίας εναρμόνισης.
            
            
               Αντιμετώπιση των στατιστικών αποκλίσεων στη μέτρηση διμερών εμπορικών στοιχείων ΕΕ-Γεωργίας.
            
            
               Εξασφάλιση της διαθεσιμότητας στατιστικών στοιχείων και δεδομένων για ερευνητές, δημοσιογράφους και για το ευρύ κοινό.
            
            
            
               Πολιτική καταναλωτών
            
            
               Ενόψει της προετοιμασίας για την εφαρμογή του κεκτημένου της ΕΕ και των διεθνών πράξεων που αναφέρονται στα σχετικά παραρτήματα της συμφωνίας σύνδεσης, τα μέρη θα συνεργαστούν για τα εξής:
            
            
               Ενίσχυση της προστασίας των καταναλωτών στη Γεωργία, ιδίως μέσω της κατάρτισης κυβερνητικών υπαλλήλων και άλλων εκπροσώπων των συμφερόντων των καταναλωτών όσον αφορά την εναρμόνιση με τη νομοθεσία της ΕΕ και τη συνακόλουθη εφαρμογή της.
            
         
         
            
            
               Εταιρικό δίκαιο, λογιστική και λογιστικός έλεγχος και εταιρική διακυβέρνηση
            
            
               Τα μέρη θα συνεργαστούν ενόψει της προετοιμασίας της Γεωργίας για εναρμόνιση με το κεκτημένο της ΕΕ και τις διεθνείς πράξεις που αναφέρονται στο σχετικό παράρτημα της συμφωνίας σύνδεσης και για την εφαρμογή τους, και ειδικότερα ενόψει των προσπαθειών της Γεωργίας να αξιοποιήσει περισσότερο τον τακτικό μεταξύ τους διάλογο για την ενίσχυση της συνεργασίας και την εξέταση των μέτρων που θα πρέπει να ληφθούν. 
            
            
            
               Βραχυπρόθεσμες προτεραιότητες
            
            
               Προσδιορισμός τομέων στους οποίους η ΕΕ θα μπορούσε να παράσχει περαιτέρω κατάρτιση και ανάπτυξη ικανοτήτων. 
            
            
            
               Μεσοπρόθεσμες προτεραιότητες
            
            
               Ανάπτυξη της διοικητικής ικανότητας των αρμόδιων κρατικών φορέων.
            
            
               Κατάρτιση νόμων στον τομέα του εταιρικού δικαίου και άλλων συναφών νόμων σε συνάρτηση με το κεκτημένο της ΕΕ.
            
            
               Εξασφάλιση της εφαρμογής των κανόνων που καθορίζονται από το νέο εταιρικό δίκαιο όσον αφορά την υποχρεωτική δημοσιοποίηση πληροφοριών. 
            
            
               Εισαγωγή των σχετικών διεθνών προτύπων λογιστικού ελέγχου σε εθνικό επίπεδο και προώθηση της εφαρμογής τους από όλες τις εισηγμένες εταιρείες σε εθνικό επίπεδο. 
            
            
               Παροχή έγκαιρης, συναφούς και ακριβούς πληροφόρησης σχετικά με την τρέχουσα κατάσταση και την εξέλιξη της ισχύουσας νομοθεσίας στη Γεωργία και τη συμμόρφωσή της με το κεκτημένο της ΕΕ, και εκ των προτέρων ανταλλαγή σχετικών πληροφοριών όσον αφορά την απαιτούμενη θεσμική ανάπτυξη και ανάπτυξη ικανοτήτων για την εναρμόνιση με το κεκτημένο της ΕΕ. (Σημ.: Στο πλαίσιο αυτό, η κυβέρνηση ενέκρινε το σχέδιο δράσης για τη μεταρρύθμιση της χρηματοοικονομικής αναφοράς και του λογιστικού ελέγχου. Ένα από τα απτά αποτελέσματα είναι ο νόμος περί λογιστικής, αναφοράς και λογιστικού ελέγχου που θεσπίστηκε στις 8 Ιουνίου 2016.) 
            
            
            
               Χρηματοπιστωτικές υπηρεσίες
            
            
               Στόχος της συνεργασίας θα είναι η προετοιμασία της Γεωργίας για τον εκσυγχρονισμό του χρηματοπιστωτικού κανονιστικού και εποπτικού της πλαισίου, ώστε να συμμορφωθεί με τα διεθνώς συμφωνηθέντα κανονιστικά πρότυπα στον τομέα των χρηματοπιστωτικών υπηρεσιών, κάνοντας χρήση της νομοθεσίας της ΕΕ και των διεθνών πράξεων που αναφέρονται στα σχετικά παραρτήματα της συμφωνίας σύνδεσης ως σημείου αναφοράς για την ανάπτυξη ενός συνόλου κανόνων κατάλληλων για τη Γεωργία. Η εν λόγω συνεργασία περιλαμβάνει τις ακόλουθες ενέργειες και συμβάλλει στην επίτευξη των ακόλουθων στόχων: 
            
            
            
               Βραχυπρόθεσμες προτεραιότητες
            
            
               Προσδιορισμός τομέων στους οποίους θα πρέπει να προβλεφθεί κατάρτιση και ανάπτυξη ικανοτήτων.
            
            
               Καθιέρωση επαφών και ανταλλαγή πληροφοριών με τους χρηματοπιστωτικούς εποπτικούς φορείς της ΕΕ, όπως προβλέπεται στη συμφωνία σύνδεσης.
            
         
         
            
               Παροχή έγκαιρης, συναφούς και ακριβούς πληροφόρησης σχετικά με την τρέχουσα κατάσταση και την εξέλιξη της ισχύουσας νομοθεσίας στη Γεωργία. 
            
            
            
               Μεσοπρόθεσμες προτεραιότητες
            
            
               Δημιουργία νέου κανονιστικού και εποπτικού πλαισίου σύμφωνα με τα διεθνώς συμφωνηθέντα κανονιστικά πρότυπα, το οποίο θα περιλαμβάνει νέα προσέγγιση, εργαλεία και μέσα εποπτείας.
            
            
               Βελτίωση της διοικητικής ικανότητας των εποπτικών αρχών. 
            
            
               Συνέχιση της συνεργασίας με τη FATF, το Συμβούλιο της Ευρώπης, τη MONEYVAL και τις αρμόδιες αρχές στα κράτη μέλη της ΕΕ, και υπογραφή μνημονίων συμφωνίας μεταξύ των αρχών χρηματοοικονομικών πληροφοριών της Γεωργίας και των κρατών μελών της ΕΕ.
            
            
            
               Βιομηχανική πολιτική και πολιτική στον τομέα των επιχειρήσεων και εξορυκτική βιομηχανία 
            
            
               Τα μέρη θα συνεργαστούν για να βελτιώσουν το επιχειρηματικό και κανονιστικό περιβάλλον, ιδίως για τις ΜΜΕ, συμπεριλαμβανομένων των πολύ μικρών επιχειρήσεων, ειδικότερα με τα εξής:
            
            
            
               Βραχυπρόθεσμες προτεραιότητες
            
            
               Εφαρμογή της στρατηγικής της Γεωργίας για τις ΜΜΕ και του αντίστοιχου σχεδίου δράσης για την περίοδο 2016-2017.
            
            
            
               Μεσοπρόθεσμες προτεραιότητες
            
            
               Εφαρμογή του χάρτη πορείας της χώρας και των συστάσεων της αξιολόγησης της πρωτοβουλίας SBA (Small Business Act) στο μέτρο του δυνατού.
            
            
               Σύνδεση της ανάπτυξης των ΜΜΕ με τις ευκαιρίες που δημιουργεί η ΕΟΖΕΣ, μεταξύ άλλων μέσω δικτύων (στήριξης) επιχειρήσεων (όπως το Enterprise Europe Network) και συνεργατικών σχηματισμών.
            
            
               Ενίσχυση του ρόλου των ενώσεων επιχειρήσεων και ΜΜΕ (περιλαμβανομένων των κλαδικών ενώσεων) με σκοπό τη βελτίωση του διαλόγου μεταξύ του δημόσιου και ιδιωτικού τομέα.
            
            
               Ενθάρρυνση ευκαιριών για την είσοδο νεοϊδρυόμενων επιχειρήσεων της Γεωργίας στις αγορές της ΕΕ και της Γεωργίας.
            
            
            
               Μέσω της ειδικής υποεπιτροπής, τα μέρη θα ανταλλάσσουν πληροφορίες σχετικά με την εξορυκτική βιομηχανία και τη βιομηχανία μετάλλων με σκοπό την καλύτερη κατανόηση της πολιτικής της Γεωργίας και της ΕΕ, συμπεριλαμβανομένης της εφαρμογής της πρωτοβουλίας της ΕΕ για τις πρώτες ύλες, του ερευνητικού προγράμματος «Ορίζων 2020» και της ευρωπαϊκής σύμπραξης καινοτομίας για τις πρώτες ύλες. 
            
         
         
            
            
               Τουρισμός
            
            
               Μέσω της ειδικής υποεπιτροπής, τα μέρη θα ανταλλάσσουν πληροφορίες σχετικά με την ανάπτυξη του τουρισμού στη Γεωργία και στην ΕΕ, συμπεριλαμβανομένων σχετικών εκδηλώσεων και βέλτιστων πρακτικών. 
            
            
            
               Απασχόληση, κοινωνική πολιτική και ισότητα ευκαιριών
            
            
               Τα μέρη θα συνεργάζονται με σκοπό τα εξής:
            
            
            
               Βραχυπρόθεσμες προτεραιότητες
            
            
               Προετοιμασία για την εναρμόνιση με το κεκτημένο της ΕΕ στους τομείς της υγείας και της ασφάλειας στην εργασία, του εργατικού δικαίου και των συνθηκών εργασίας, της ισότητας των φύλων και της μη εισαγωγής διακρίσεων, καθώς και για την εφαρμογή του, όπως αναφέρεται στα σχετικά παραρτήματα της συμφωνίας, και ειδικότερα θέσπιση κατάλληλου συστήματος επιβολής του νόμου και εποπτείας σύμφωνα με τις προσεγγίσεις της ΕΕ (αρχής γενομένης από τον τομέα της υγείας και της ασφάλειας στην εργασία) και ανάπτυξη της ικανότητας των κοινωνικών εταίρων (π.χ. κατάρτιση όσον αφορά τη νομοθεσία και τα πρότυπα της ΕΕ στον τομέα της υγείας και της ασφάλειας και στον τομέα του εργατικού δικαίου).
            
            
               Έναρξη λειτουργίας των νεοσύστατων δημόσιων υπηρεσιών απασχόλησης με επαρκές δυναμικό και σύμφωνα με τις απαιτήσεις που ισχύουν για τις ευρωπαϊκές δημόσιες υπηρεσίες απασχόλησης. 
            
            
               Περαιτέρω βελτίωση των ικανοτήτων των κοινωνικών υπηρεσιών και του Υπουργείου Εργασίας, Υγείας και Κοινωνικών Υποθέσεων, με σκοπό την ενίσχυση των ικανοτήτων των αρχών που είναι αρμόδιες για τη χάραξη και εφαρμογή της πολιτικής απασχόλησης και της κοινωνικής πολιτικής, με σεβασμό της αρχής των ίσων ευκαιριών. 
            
            
            
               Μεσοπρόθεσμες προτεραιότητες
            
            
               Συνέχιση της καθιέρωσης ενός αποτελεσματικού συστήματος επιθεώρησης εργασίας σύμφωνα με τα πρότυπα της ΔΟΕ και της ΕΕ με σκοπό να εξασφαλιστούν οι απαιτούμενες ικανότητες διοίκησης και επιβολής του νόμου στους τομείς της υγείας και της ασφάλειας στην εργασία και του εργατικού δικαίου, και ενίσχυση των αρμόδιων δικαστικών οργάνων· και συμπλήρωση του νομικού πλαισίου που είναι απαραίτητο για την καθιέρωση ενός πλήρως λειτουργικού συστήματος επιθεώρησης εργασίας. 
            
            
               Ανάπτυξη στρατηγικής προσέγγισης για την απασχόληση, με σκοπό τη δημιουργία περισσότερων και καλύτερων θέσεων απασχόλησης με αξιοπρεπείς συνθήκες εργασίας, καλύτερη αντιστοιχία των δεξιοτήτων και των θέσεων απασχόλησης στην αγορά εργασίας και προώθηση ενεργών μέτρων για την αγορά εργασίας και αποτελεσματικών υπηρεσιών απασχόλησης, με ιδιαίτερη έμφαση στη νεολαία.
            
            
               Ενίσχυση του επιπέδου κοινωνικής προστασίας, μεταξύ άλλων μέσω της εφαρμογής της καθολικής ασφάλισης υγείας, με παράλληλη μέριμνα ώστε το σύστημα κοινωνικής προστασίας να καταστεί πιο υποστηρικτικό για την ανάληψη εργασίας και να διασφαλιστεί η επάρκεια και η οικονομική του βιωσιμότητα. 
            
            
               Εξασφάλιση εύρυθμου κοινωνικού διαλόγου μέσω της αποτελεσματικής λειτουργίας της τριμερούς επιτροπής κοινωνικής εταιρικής σχέσης και της ανάπτυξης των ικανοτήτων των κοινωνικών εταίρων.
            
            
            
               Συνεργασία στον τομέα της ψηφιακής οικονομίας και κοινωνίας
            
            
               Τα μέρη θα συνεργαστούν για να προετοιμάσουν την εφαρμογή του κεκτημένου της ΕΕ που αναφέρεται στα σχετικά παραρτήματα της συμφωνίας σύνδεσης και να στηρίξουν τη Γεωργία στα εξής:
            
         
         
            
            
               Μεσοπρόθεσμες προτεραιότητες
            
            
               Προσπάθειες εναρμόνισης της νομοθεσίας στον τομέα των ηλεκτρονικών επικοινωνιών με το κεκτημένο της ΕΕ.
            
            
               Δραστηριότητες που προορίζονται για την ενίσχυση της ανεξαρτησίας και της διοικητικής ικανότητας της εθνικής ρυθμιστικής αρχής στον τομέα των επικοινωνιών, με σκοπό να διασφαλιστεί η ικανότητά της να λαμβάνει κατάλληλα ρυθμιστικά μέτρα και να επιβάλλει την εφαρμογή των αποφάσεών της και όλων των εφαρμοστέων κανονισμών και να εγγυάται τον θεμιτό ανταγωνισμό στις αγορές.
            
            
               Ενίσχυση του τομέα με την ανταλλαγή πληροφοριών και πείρας όσον αφορά την εφαρμογή της ψηφιακής ενιαίας αγοράς.
            
            
               Προσπάθειες για την αύξηση της ανθεκτικότητας βασικών τομέων κρίσιμων υποδομών και οργανισμών του δημόσιου τομέα στον κυβερνοχώρο, με βάση την πείρα από την εφαρμογή της νέας νομοθεσίας της ΕΕ για την ασφάλεια στον κυβερνοχώρο «Οδηγία για την ασφάλεια δικτύων και πληροφοριών».
            
            
            
               Αλιεία και θαλάσσια πολιτική
            
            
               Τα μέρη θα συνεργαστούν όσον αφορά τα ακόλουθα:
            
            
            
               Βραχυπρόθεσμες προτεραιότητες
            
            
               Προώθηση ολοκληρωμένης προσέγγισης των θαλάσσιων υποθέσεων, ιδίως με τη συμβολή στην ανάπτυξη διατομεακών πρωτοβουλιών στον θαλάσσιο τομέα, τη σύσταση ομάδας εργασίας στον τομέα των θαλάσσιων υποθέσεων αποτελούμενης από αρμόδια υπουργεία και υπηρεσίες, τον προσδιορισμό τομέων κοινού ενδιαφέροντος και την ενεργό συνεργασία με παράκτια κράτη και ενδιαφερόμενους του θαλάσσιου τομέα στην περιοχή του Εύξεινου Πόντου, στο πλαίσιο της ολοκληρωμένης θαλάσσιας πολιτικής της ΕΕ.
            
            
            
               Μεσοπρόθεσμες προτεραιότητες
            
            
               Βελτίωση και ενίσχυση της παρακολούθησης και του ελέγχου των αλιευτικών δραστηριοτήτων και της εμπορίας προϊόντων αλιείας και της ιχνηλασιμότητάς τους, με στόχο την αποτελεσματική καταπολέμηση της παράνομης, λαθραίας και άναρχης αλιείας (ΠΛΑ αλιεία).
            
            
               Λήψη των απαιτούμενων μέτρων για την επίτευξη βιώσιμης αλιείας στον Εύξεινο Πόντο, τόσο σε διμερές όσο και σε πολυμερές πλαίσιο, βάσει μιας προσέγγισης οικοσυστήματος στη διαχείριση της αλιείας.
            
            
               Αύξηση της επιστημονικής και τεχνικής συνεργασίας με σκοπό την εξασφάλιση της ικανότητας παρακολούθησης της αλιείας βάσει ορθών και αξιόπιστων δεδομένων, και την αξιολόγηση της κατάστασης των θαλάσσιων πόρων και του θαλάσσιου περιβάλλοντος.
            
            
            
               Δημόσια υγεία
            
            
               Τα μέρη θα συνεργαστούν όσον αφορά τα ακόλουθα:
            
         
         
            
            
               Στήριξη της Γεωργίας για την προετοιμασία της εφαρμογής του κεκτημένου της ΕΕ στον τομέα της υγείας, όπως αναφέρεται στα σχετικά παραρτήματα της συμφωνίας σύνδεσης, ειδικότερα στους τομείς της ασφάλειας του αίματος, του ελέγχου του καπνού, της ποιότητας και ασφάλειας ουσιών ανθρώπινης προέλευσης (αίμα, ιστοί, όργανα, κύτταρα) και των μεταδοτικών νοσημάτων, σύμφωνα και με τις διεθνείς υποχρεώσεις της Γεωργίας δυνάμει της σύμβασης-πλαισίου για τον έλεγχο του καπνού και του Διεθνούς Υγειονομικού Κανονισμού.
            
            
               Καθιέρωση της καθολικής πρόσβασης στην υγειονομική περίθαλψη, που θεωρείται βασική προτεραιότητα της κυβέρνησης η οποία αντανακλάται μεταξύ άλλων στην αύξηση των δημόσιων δαπανών για την υγεία και στην εφαρμογή διεξοδικών μεταρρυθμίσεων για την ενίσχυση του τομέα της υγειονομικής περίθαλψης. 
            
            
               Ενίσχυση της ετοιμότητας, της κατάρτισης και της επιδημιολογικής εποπτείας και του ελέγχου των μεταδοτικών νοσημάτων, μεταξύ άλλων μέσω: 1) της συμμετοχής της Γεωργίας στο μεσογειακό πρόγραμμα για την κατάρτιση στον τομέα της επιδημιολογικής παρέμβασης (MediPIET)· 2) της συνεργασίας με το Ευρωπαϊκό Κέντρο Πρόληψης και Ελέγχου Νόσων (ECDC)· 3) της διασφάλισης της βιωσιμότητας των εθνικών προγραμμάτων πρόληψης και ελέγχου του HIV, της φυματίωσης και της ηπατίτιδας.
            
            
               Ενίσχυση της εθνικής πολυτομεακής δράσης για την καταπολέμηση της αντοχής στα αντιμικροβιακά, μεταξύ άλλων με την ενίσχυση της εποπτείας, της συνετής χρήσης αντιμικροβιακών ουσιών και του ελέγχου των λοιμώξεων σε χώρους υγειονομικής περίθαλψης.
            
            
            
               
            
               2.7Συνδεσιμότητα, ενεργειακή απόδοση, περιβάλλον, δράση για το κλίμα και πολιτική προστασία
            
            
            
               Μεταφορές
            
            
               Τα μέρη θα συνεργαστούν για να προετοιμάσουν την εφαρμογή του κεκτημένου της ΕΕ σε όλους τους τρόπους μεταφοράς που αναφέρονται στα σχετικά παραρτήματα της συμφωνίας σύνδεσης και να στηρίξουν τη Γεωργία στα εξής:
            
            
            
               Μεσοπρόθεσμες προτεραιότητες
            
            
               Συνέχιση της εφαρμογής του κεκτημένου της ΕΕ στον τομέα της αεροπορίας προκειμένου να αξιοποιηθεί πλήρως η συμφωνία κοινού αεροπορικού χώρου ΕΕ-Γεωργίας.
            
            
               Δραστηριότητες για τη βελτίωση της ασφάλειας σε όλους τους τρόπους μεταφοράς (αεροπορικές, οδικές, θαλάσσιες μεταφορές).
            
            
               Ανάπτυξη υποδομών, ιδίως με την προετοιμασία και εκτέλεση περαιτέρω έργων για την ανάπτυξη του επεκταθέντος κεντρικού δικτύου ΔΕΔ-Μ, όπως συμφωνήθηκε στην υπουργική σύνοδο για το ΔΕΔ-Μ στο Ρότερνταμ το 2016.
            
            
               Συνεργασία στον τομέα της ενέργειας
            
            
               Τα μέρη θα συνεργάζονται με σκοπό τα εξής:
            
            
            
               Βραχυπρόθεσμες προτεραιότητες
            
         
         
            
               Ολοκλήρωση των διαπραγματεύσεων όσον αφορά την επίσημη προσχώρηση της Γεωργίας στη Συνθήκη για την ίδρυση της Ενεργειακής Κοινότητας ως συμβαλλόμενου μέρους, βάσει της συμφωνίας σύνδεσης.
            
            
               Σύμφωνα με τους όρους και τις προϋποθέσεις που ορίζονται τόσο στο πρωτόκολλο προσχώρησης στη Συνθήκη για την ίδρυση της Ενεργειακής Κοινότητας όσο και στη συμφωνία σύνδεσης, εφαρμογή της σχετικής νομοθεσίας στους τομείς της ηλεκτρικής ενέργειας, των ανανεώσιμων πηγών ενέργειας, της ενεργειακής απόδοσης, των στατιστικών ενέργειας, του περιβάλλοντος σε σχέση με την ενέργεια και της αναζήτησης υδρογονανθράκων.
            
            
            
               Μεσοπρόθεσμες προτεραιότητες
            
            
               Λήψη μέτρων για την ενοποίηση της ενεργειακής αγοράς της Γεωργίας με την αγορά της ΕΕ, και ενίσχυση της ενεργειακής ασφάλειας και της κανονιστικής σύγκλισης της Γεωργίας μέσω της περαιτέρω εφαρμογής της σχετικής νομοθεσίας της ΕΕ, συμπεριλαμβανομένου του συναφούς παράγωγου δικαίου, που είναι εφαρμοστέα στη Γεωργία, βάσει της συμφωνίας σύνδεσης και των δεσμεύσεων της Ενεργειακής Κοινότητας και σύμφωνα με το χρονοδιάγραμμα για το οποίο έχει συμφωνήσει η Γεωργία σε αυτά τα πλαίσια.
            
            
               Συνεργασία για την προσέλκυση διεθνούς στήριξης για την ανάπτυξη βιώσιμης ενέργειας, μεταξύ άλλων από διεθνή ταμεία για το κλίμα και άλλα χρηματοπιστωτικά μέσα.
            
            
               Ενίσχυση του δικτύου υποδομών και των διασυνδέσεων ενέργειας της Γεωργίας, και ειδικότερα:
            
            
               – όσον αφορά την ηλεκτρική ενέργεια, προώθηση του διασυνοριακού εμπορίου και των διασυνδέσεων με την Αρμενία, το Αζερμπαϊτζάν και την Τουρκία και ενίσχυση του δικτύου μεταφοράς της Γεωργίας·
            
            
               – όσον αφορά το φυσικό αέριο, επέκταση των κύριων αγωγών φυσικού αερίου και διευκόλυνση της επέκτασης του αγωγού φυσικού αερίου του Νότιου Καυκάσου στο έδαφος της Γεωργίας, καθώς και  στήριξη/προώθηση άλλων έργων περιφερειακής σημασίας για τη μεταφορά φυσικού αερίου και πετρελαίου, όπως τα TANAP, TAP, AGRI, EAOTC, κ.λπ. με σκοπό να διασφαλιστεί η μεταφορά ενεργειακών πόρων της Κασπίας στις δυτικές αγορές.
            
            
            
               Περιβάλλον 
            
            
               Τα μέρη θα συνεργάζονται με σκοπό τα εξής:
            
            
               Βραχυπρόθεσμες προτεραιότητες
            
            
               Ενίσχυση της περιβαλλοντικής διακυβέρνησης με τη θέσπιση και εφαρμογή νέας νομοθεσίας στη Γεωργία όσον αφορά την εκτίμηση των περιβαλλοντικών επιπτώσεων, τη στρατηγική περιβαλλοντική εκτίμηση, τη νέα νομοθεσία σχετικά με την περιβαλλοντική ευθύνη, με τη διασφάλιση της πρόσβασης του κοινού σε πληροφορίες για το περιβάλλον και της συμμετοχής του κοινού στη διαδικασία λήψης αποφάσεων, με τη συμμετοχή όλων των άμεσα ενδιαφερόμενων, καθώς και με την ενσωμάτωση του περιβάλλοντος σε άλλους τομείς πολιτικής και με τη βελτίωση της ανταλλαγής πληροφοριών σχετικά με το περιβάλλον σύμφωνα με τις αρχές του ενιαίου συστήματος πληροφοριών για το περιβάλλον (ΕΣΠΠ).
            
            
               Έγκριση του 3ου εθνικού προγράμματος δράσης της Γεωργίας για το περιβάλλον (2017-2021).
            
            
               Έγκριση της εθνικής στρατηγικής διαχείρισης ραδιενεργών αποβλήτων.
            
            
            
               Μεσοπρόθεσμες προτεραιότητες
            
            
               Έγκριση του 3ου εθνικού προγράμματος δράσης της Γεωργίας για το περιβάλλον (2017-2021) σύμφωνα με το χρονοδιάγραμμά του.
            
            
               Συνέχιση της εναρμόνισης της νομοθεσίας της Γεωργίας με το κεκτημένο της ΕΕ και εφαρμογή των διατάξεων των οδηγιών και των κανονισμών της ΕΕ όπως προβλέπεται στα σχετικά παραρτήματα της συμφωνίας σύνδεσης.
            
         
         
            
               Κατάρτιση χάρτη πορείας για την επικύρωση και την εφαρμογή πολυμερών συμφωνιών για το περιβάλλον, μεταξύ άλλων της σύμβασης της ΟΕΕ/HE για την προστασία και τη χρήση των διασυνοριακών υδάτων και των διεθνών λιμνών, και της σύμβασης της ΟΕΕ/HE για τις διασυνοριακές επιπτώσεις των βιομηχανικών ατυχημάτων. Προσχώρηση της Γεωργίας ως συμβαλλόμενου μέρους στη σύμβαση του Espoo και στο πρωτόκολλό της για τη στρατηγική περιβαλλοντική εκτίμηση.
            
            
            
               
            
               Κλιματική αλλαγή
            
            
               Τα μέρη θα συνεργαστούν με σκοπό την:
            
            
               Βραχυπρόθεσμες προτεραιότητες 
            
            
               Οριστικοποίηση και έγκριση της αναπτυξιακής στρατηγικής χαμηλών εκπομπών της Γεωργίας.
            
            
            
               Μεσοπρόθεσμες προτεραιότητες
            
            
               Εναρμόνιση της νομοθεσίας της Γεωργίας με πράξεις της ΕΕ και διεθνείς πράξεις σύμφωνα με τα προβλεπόμενα στη συμφωνία σύνδεσης και στα σχετικά παραρτήματά της.
            
            
               Ανάληψη των απαραίτητων ενεργειών για την επικύρωση της συμφωνίας των Παρισίων για το κλίμα και εφαρμογή των εθνικά καθορισμένων συνεισφορών στην παγκόσμια απόκριση για την κλιματική αλλαγή.
            
            
               Ενσωμάτωση της δράσης για το κλίμα σε τομεακές πολιτικές και μέτρα και ενίσχυση της ικανότητας διαφορετικών αρχών για εφαρμογή της δράσης για το κλίμα στους διάφορους τομείς.
            
            
               Ενίσχυση του πλαισίου διαφάνειας της Γεωργίας όσον αφορά τη δράση για το κλίμα, ειδικότερα μέσω ενός ισχυρού εθνικού συστήματος παρακολούθησης και αναφοράς πολιτικών και μέτρων για το κλίμα και εκπομπών αερίων του θερμοκηπίου με βάση το πρότυπο της ΕΕ.
            
            
               Έγκριση και εφαρμογή της μακροπρόθεσμης αναπτυξιακής στρατηγικής της Γεωργίας για χαμηλές εκπομπές αερίων του θερμοκηπίου μέχρι τα μέσα του αιώνα.
            
            
            
            
               
            
               Πολιτική προστασία
            
            
               Τα μέρη θα συνεργαστούν με σκοπό να ενισχυθεί η πρόληψη καταστροφών και η σχετική ετοιμότητα και απόκριση. Για τον σκοπό αυτό, τα μέρη μεταξύ άλλων: 
            
            
         
         
            
               Βραχυπρόθεσμες προτεραιότητες
            
            
               Θα διερευνήσουν τρόπους καθορισμού των πλέον κατάλληλων στοιχείων συνεργασίας σε σχέση με το προφίλ κινδύνου, το νομοθετικό και το οργανωτικό πλαίσιο της Γεωργίας, π.χ. μέσω διμερών διοικητικών ρυθμίσεων ή επιστολών προθέσεων.
            
            
               Θα επιτύχουν πρόοδο όσον αφορά την εκπόνηση εκτίμησης και χαρτογράφησης του κινδύνου καταστροφών σε εθνική κλίμακα και η στήριξη, κατά περίπτωση, την ανάπτυξη του ηλεκτρονικού άτλαντα περιφερειακών κινδύνων (ERRA), καθώς και τη διασφάλιση της αποτελεσματικής χρήσης του σε εθνικό και περιφερειακό επίπεδο.
            
            
            
               Μεσοπρόθεσμες προτεραιότητες
            
            
               Θα διασφαλίσουν αποτελεσματική επικοινωνία σε 24ωρη βάση, συμπεριλαμβανομένης της έγκαιρης προειδοποίησης και της ανταλλαγής πληροφοριών για καταστάσεις έκτακτης ανάγκης μεγάλης κλίμακας που επηρεάζουν την ΕΕ και τη Γεωργία, καθώς και τις τρίτες χώρες στις οποίες τα μέρη παρεμβαίνουν για την αντιμετώπιση καταστροφών. 
            
            
               Θα διευκολύνουν την αμοιβαία συνδρομή σε περίπτωση σοβαρών καταστάσεων έκτακτης ανάγκης, κατά περίπτωση και με την επιφύλαξη της διαθεσιμότητας επαρκών πόρων.
            
            
               Θα προωθήσουν την υιοθέτηση και εφαρμογή των κατευθυντήριων γραμμών της ΕΕ για τη στήριξη του κράτους υποδοχής.
            
            
               Θα βελτιώσουν τη βάση γνώσεων σχετικά με τους κινδύνους καταστροφών με την ενίσχυση της συνεργασίας για την προσβασιμότητα και τη συγκρισιμότητα δεδομένων. 
            
            
               Θα επιτύχουν πρόοδο όσον αφορά την εκπόνηση εκτίμησης και χαρτογράφησης του κινδύνου καταστροφών σε εθνική κλίμακα και τη στήριξη, κατά περίπτωση, της ανάπτυξης του ηλεκτρονικού άτλαντα περιφερειακών κινδύνων (ERRA), καθώς και τη διασφάλιση της αποτελεσματικής χρήσης του σε εθνικό επίπεδο.
            
            
               Θα ξεκινήσουν την επέκταση του ευρωπαϊκού συστήματος προειδοποίησης για τις πλημμύρες (EFAS) του Copernicus στη Γεωργία σε συνεργασία με το Κοινό Κέντρο Ερευνών της Ευρωπαϊκής Επιτροπής.
            
            
               Θα βελτιώσουν την πρόληψη και την ετοιμότητα για βιομηχανικές και τεχνολογικές καταστροφές προκαλούμενες από φυσικούς κινδύνους (NATECH).
            
            
               Θα καθιερώσουν διάλογο για τις πολιτικές πτυχές της πρόληψης καταστροφών, της ετοιμότητας και της αντίδρασης σε αυτές, με την ανταλλαγή βέλτιστων πρακτικών και τη διοργάνωση κοινής κατάρτισης, ασκήσεων, επισκέψεων μελέτης, εργαστηρίων και συνεδριάσεων για την ανταλλαγή διδαγμάτων από πραγματικές καταστάσεις ή ασκήσεις έκτακτης ανάγκης.
            
            
            
               
            
               2.8Κινητικότητα και διαπροσωπικές επαφές
            
            
            
               Συνεργασία στους τομείς της έρευνας, της τεχνολογικής ανάπτυξης και της καινοτομίας
            
            
               Τα μέρη θα συνεργαστούν όσον αφορά τα ακόλουθα:
            
            
         
         
            
               Βραχυπρόθεσμες προτεραιότητες
            
            
               Ανάπτυξη οράματος και στρατηγικής για το σύστημα επιστημονικής και τεχνικής πληροφόρησης (ΕΤΠ) της Γεωργίας εντός του Ευρωπαϊκού Χώρου Έρευνας, με τη συμμετοχή φορέων χάραξης πολιτικής, της ακαδημαϊκής και ερευνητικής κοινότητας, επιχειρηματιών και των ηγετών της κοινωνίας των πολιτών.
            
            
               Στήριξη της ανάπτυξης και της εφαρμογής πολιτικής για την καινοτομία, συμπεριλαμβανομένου του κανονιστικού πλαισίου και των υποδομών για καινοτομία.
            
            
            
               Μεσοπρόθεσμες προτεραιότητες
            
            
               Μεγιστοποίηση των οφελών της Γεωργίας από τη σύνδεσή της με το πρόγραμμα «Ορίζων 2020» και ενθάρρυνση της αυξημένης συμμετοχή στο πλαίσιο του προγράμματος έρευνας και κατάρτισης της Ευρατόμ, το οποίο συμπληρώνει το πρόγραμμα «Ορίζων 2020», ιδίως στον τομέα της πυρηνικής ασφάλειας και της προστασίας από την ακτινοβολία, βάσει ανταγωνιστικών προσκλήσεων υποβολής προτάσεων.
            
            
               Ενίσχυση των ανθρώπινων, υλικών και θεσμικών πόρων με στόχο τη βελτίωση των ικανοτήτων έρευνας και καινοτομίας.
            
            
               Στήριξη της Γεωργίας για τη σταδιακή εναρμόνιση της νομοθεσίας της με τη σχετική νομοθεσία της ΕΕ και τις διεθνείς πράξεις εντός των χρονοδιαγραμμάτων που ορίζονται στο παράρτημα XXIX της συμφωνίας σύνδεσης.
            
            
            
               Εκπαίδευση, κατάρτιση και νεολαία
            
            
               Τα μέρη θα συνεργαστούν για τον συνολικό εκσυγχρονισμό και τη μεταρρύθμιση των συστημάτων της Γεωργίας για την εκπαίδευση, την κατάρτιση και τη νεολαία, ιδίως μέσω των εξής:
            
            
               Μεσοπρόθεσμες προτεραιότητες
            
            
               Διεξαγωγή κοινών εργασιών και ανταλλαγών με σκοπό την προώθηση της περαιτέρω ενσωμάτωσης της Γεωργίας στον ευρωπαϊκό χώρο τριτοβάθμιας εκπαίδευσης στο πλαίσιο της προσχώρησής της στη διαδικασία της Μπολόνια, μεταξύ άλλων με την ενίσχυση ενός ανεξάρτητου συστήματος διασφάλισης ποιότητας προσανατολισμένου στην ανάπτυξη, με την προώθηση της ενεργού συμμετοχής των άμεσα ενδιαφερομένων και της κοινωνίας των πολιτών στις διαδικασίες μεταρρύθμισης και με την ενίσχυση της συνεργασίας μεταξύ των πανεπιστημίων και της αγοράς εργασίας για μεγαλύτερη απασχολησιμότητα των αποφοίτων. 
            
            
               Προώθηση της ακαδημαϊκής συνεργασίας, της ανάπτυξης ικανοτήτων και της κινητικότητας σπουδαστών και προσωπικού μέσω του προγράμματος Erasmus+, καθώς και της κινητικότητας, της εξέλιξης της σταδιοδρομίας και της κατάρτισης ερευνητών μέσω των δράσεων Marie Skłodowska-Curie.
            
            
               Ενθάρρυνση της υιοθέτησης μιας στρατηγικής προσέγγισης της επαγγελματικής εκπαίδευσης και κατάρτισης με σκοπό την προσαρμογή του συστήματος επαγγελματικής εκπαίδευσης και κατάρτισης της Γεωργίας με βάση τον εκσυγχρονισμό των δομών επαγγελματικής εκπαίδευσης και κατάρτισης της ΕΕ, όπως επιδιώκεται μέσω της διαδικασίας της Κοπεγχάγης και των πράξεών της και με σεβασμό της αρχής των ίσων ευκαιριών. 
            
            
               Ενίσχυση μιας στρατηγικής προσέγγισης της πολιτικής για τη νεολαία και ενίσχυση των ανταλλαγών και της συνεργασίας στον τομέα της άτυπης εκπαίδευσης για νέους και νέους εργαζόμενους, ως μέσου προώθησης του διαπολιτισμικού διαλόγου και στήριξης της κοινωνίας των πολιτών, μεταξύ άλλων μέσω του σκέλους του Erasmus+ για τη νεολαία.
            
            
               Διασφάλιση του δικαιώματος εκπαίδευσης για όλα τα παιδιά και τους νέους, συμπεριλαμβανομένων όσων έχουν ειδικές εκπαιδευτικές ανάγκες· ανάπτυξη του εκπαιδευτικού συστήματος σύμφωνα με τις ειδικές εκπαιδευτικές τους ανάγκες.
            
            
            
               Συνεργασία στον τομέα του πολιτισμού 
            
            
               Τα μέρη:
            
         
         
            
               Θα προωθήσουν την εφαρμογή της σύμβασης της UNESCO του 2005 για την προστασία και την προώθηση της πολυμορφίας των πολιτιστικών εκφράσεων
            
            
               Θα συνεργάζονται για την ανάπτυξη μιας πολιτιστικής πολιτικής χωρίς αποκλεισμούς στη Γεωργία και για τη διατήρηση και αξιοποίηση της πολιτιστικής και φυσικής κληρονομιάς με σκοπό την ενίσχυση της κοινωνικοοικονομικής ανάπτυξης.
            
            
               Θα προωθήσουν τη συμμετοχή φορέων της Γεωργίας που δραστηριοποιούνται στους τομείς του πολιτισμού και των οπτικοακουστικών μέσων σε προγράμματα συνεργασίας στους τομείς του πολιτισμού/ των οπτικοακουστικών μέσων, και ειδικότερα στο πρόγραμμα «Δημιουργική Ευρώπη».
            
            
            
               Συνεργασία στον τομέα των οπτικοακουστικών μέσων και των μέσων ενημέρωσης
            
            
               Τα μέρη θα συνεργαστούν για να προετοιμάσουν την εφαρμογή του κεκτημένου της ΕΕ που αναφέρεται στα σχετικά παραρτήματα της συμφωνίας σύνδεσης και να στηρίξουν τη Γεωργία στα εξής:
            
            
            
               Μεσοπρόθεσμες προτεραιότητες
            
            
               Ενίσχυση της ανεξαρτησίας και του επαγγελματισμού των μέσων ενημέρωσης σύμφωνα με τα σχετικά ευρωπαϊκά πρότυπα και εναρμόνιση της νομοθεσίας στον οπτικοακουστικό τομέα με το κεκτημένο της ΕΕ, όπως προβλέπεται στη συμφωνία σύνδεσης, μεταξύ άλλων με την ανταλλαγή απόψεων για την πολιτική στον οπτικοακουστικό τομέα, τα σχετικά διεθνή πρότυπα και τη συνεργασία για την καταπολέμηση του ρατσισμού και της ξενοφοβίας. 
            
            
               Ανταλλαγή βέλτιστων πρακτικών και όσον αφορά την ελευθερία των μέσων ενημέρωσης, την πολυφωνία των μέσων ενημέρωσης, την αποποινικοποίηση της δυσφήμισης, την προστασία των δημοσιογραφικών πηγών και των πτυχών πολιτιστικής πολυμορφίας των μέσων ενημέρωσης μέσω τακτικού διαλόγου.
            
            
               Ενίσχυση της ικανότητας και της ανεξαρτησίας των ρυθμιστικών αρχών/φορέων για τα μέσα ενημέρωσης. 
            
            
            
               
            
               Περιφερειακή ανάπτυξη και συνεργασία σε περιφερειακό επίπεδο
            
            
               Τα μέρη θα συνεργαστούν στο πλαίσιο των πολιτικών περιφερειακής ανάπτυξης, και του διαλόγου ΕΕ-Γεωργίας για την περιφερειακή πολιτική, ενόψει των προσπαθειών της Γεωργίας όσον αφορά τα εξής:
            
            
            
               Βραχυπρόθεσμες προτεραιότητες
            
            
               Επιτυχής ολοκλήρωση της εφαρμογής του προγράμματος περιφερειακής ανάπτυξης της Γεωργίας 2015-2017, μεταξύ άλλων μέσω της θέσπισης μηχανισμών αποτελεσματικού διοργανικού συντονισμού και πολυεπίπεδης διακυβέρνησης.
            
            
               Προετοιμασία διάδοχου πολυετούς προγράμματος, συμπεριλαμβανομένων δυνητικών επενδύσεων σε τομείς όπως η καινοτομία και οι ΜΜΕ, με σκοπό τη βιώσιμη ανάπτυξη όλων των περιφερειών της Γεωργίας.
            
            
         
         
            
               Μεσοπρόθεσμες προτεραιότητες
            
            
               Περαιτέρω στήριξη των αρχών για την ενίσχυση των προσπαθειών πολυεπίπεδης διακυβέρνησης και ανάπτυξης ικανοτήτων των διοικήσεων σε υποεθνικό επίπεδο και άλλων οργανισμών περιφερειακής ανάπτυξης. 
            
            
               Στήριξη ολοκληρωμένων πολυμερών δράσεων για την εδαφική ανάπτυξη της Γεωργίας, όπως για παράδειγμα στους τομείς του χωροταξικού σχεδιασμού, της διαχείρισης των υδάτων και των αποβλήτων, του οδικού δικτύου, της ηλεκτρικής ενέργειας και άλλων βασικών υποδομών, της διαφοροποίησης της αγροτικής οικονομίας, του τουρισμού και της επιχειρηματικής ανάπτυξης.
            
            
               Περαιτέρω ανάπτυξη της θεματικής συνεργασίας και της ανταλλαγής πληροφοριών, μεταξύ άλλων με την αξιοποίηση της κοινής δήλωσης σχετικά με τον διάλογο για την περιφερειακή πολιτική μεταξύ της Ευρωπαϊκής Επιτροπής και της κυβέρνησης της Γεωργίας.
            
            
            
               Συμμετοχή σε οργανισμούς και προγράμματα της ΕΕ
            
            
               Τα μέρη:
            
            
               Μεσοπρόθεσμες προτεραιότητες
            
            
               Θα εξετάσουν την εφαρμογή του πρωτοκόλλου για τη συμμετοχή στα προγράμματα της ΕΕ με βάση την πραγματική συμμετοχή της Γεωργίας σε συγκεκριμένα προγράμματα της ΕΕ.
            
            
            
               Ενημέρωση του κοινού και προβολή
            
            
               Τα μέρη θα συνεργαστούν για την εξασφάλιση της διεξαγωγής καλά τεκμηριωμένης  συζήτησης, μεταξύ άλλων με το ευρύ κοινό και τους πολίτες της Γεωργίας, σχετικά με τις ευκαιρίες και τις συνέπειες της προσέγγισης της Γεωργίας με την ΕΕ, συμπεριλαμβανομένης της ατζέντας σύνδεσης και ειδικά της ΕΟΖΕΣ.